title: Keski-Suomen Liikunta

text: Keski-Suomen Liikunta ry (KesLi) on perustettu vuonna 1993. KesLi on yksi viidestätoista liikunnan aluejärjestöstä, toiminta-alueena Keski-Suomen maakunta.


title: Keski-Suomen Liikunta

text: KesLin tavoitteena on liikuntapalveluja tarjoavien paikallisten tahojen elinvoimaisuus ja osaaminen sekä niiden valmius vastata liikkuvan ihmisen muuttuviin tarpeisiin ja vaatimuksiin.


title: Antisa Khvitšava

text: Antisa Khvitšava (, s. väitetysti 8. heinäkuuta 1880, k. 4. lokakuuta 2012 Sachino, Georgia) oli georgialainen nainen, jonka väitettiin olleen maailman vanhin elossa ollut ihminen. Georgian viranomaiset yrittivät saada todistetuksi Guinnessin ennätysten kirjalle hänen olleen 130-vuotias.


title: Tracy

text: Tracy on erisnimi, jota käytetään paikannimenä sekä etu- ja sukunimenä.


title: Karl Struss

text: Karl Fischer Struss (30. marraskuuta 1886 New York, New York – 16. joulukuuta 1981) oli yhdysvaltalainen elokuvaaja.


title: Karl Struss

text: Struss oli kaikkiaan viisi kertaa Oscar-ehdokkaana. Palkinnon hän sai vuoden 1927 elokuvasta "Auringonnousu". Muita Strussin kuvaamia elokuvia ovat muun muassa "Tri Jekyll & Mr. Hyde" (1931), "Parrasvalot" (1952), "Kärpänen" (1958) ja "Vihan lapsi" (1962).


title: Vuokko Koistinen

text: Vuokko Koistinen (s. 14. heinäkuuta 1931 Ruokolahti) on suomalainen kirjailija. Hänet on palkittu J. H. Erkon kirjoituskilpailussa vuonna 1959. Koistinen on keskittynyt proosateoksissaan ihmissuhdevaikeuksien kuvaukseen, runoissaan puolestaan luontoon samaistumiseen.


title: Vuokko Koistinen

text: Kirjailija vietti lapsuutensa Ruokolahdella Saimaan järvialueella sijaitsevalla maalaiskansakoululla, missä hänen isänsä toimi kansakoulunopettajana.Lapsuutta varjostivat sodat ilmahälytyksineen ja evakkomatkoineen. Koti, jossa luettiin paljon loi edellytykset kirjoittamisharrastukselle. Se alkoi jo varhain päiväkirjoista ja koulunäytelmistä, joita ei ole julkaistu.Kirjailijan ammatti oli Vuokko Koistisen toiveena jo 12-13-vuotiaasta lähtien.Kirjoitettuaan ylioppilaaksi Vuoksenniskan yhteiskoulusta vuonna 1953 ja opiskeltuaan Helsingissä  Vuokko Koistinen avioitui Paavo Koistisen kanssa.Hän jatkoi kirjoittamista perheenäidin työn ohella ja totesi, että kirjoittaminen oli hänelle ainoa mahdollinen elämäntapa.Pohjois-Karjalaan hän muutti miehensä mukana vuonna 1956.Vuokko Koistisella on kolme lasta.


title: Vuokko Koistinen

text: Kirjailijan ensimmäinen julkaistu teos Poikkiviivat, joka ilmestyi vuonna 1969, on runollinen romaani orpokodissa kasvaneen skitsofreniaa  sairastavannuoren naisen sisäisestä maailmasta.Romaani koostuu päähenkilön tajunnanvirrasta ja sisäisestä monologistamissä takaumat sadunomaiseen lapsuuteen ja nykyhetki sairaalassa kuvitelmineen sekoittuvat toisiinsa.Samalla kirja valaisee niin mielisairaalan oloja ja hoitomenetelmiä kuin hoitohenkilökuntaa ja ihmissuhteitakin potilaan näkökulmasta.Romaania kiitettiin sen ilmestyessä uskottavuudesta ja täsmällisyydestä psykiatrisen aihepiirin kuvaamisessa. Sitä on tästä syystä myös käytetty oppikirjana alan oppilaitoksissa.


title: Vuokko Koistinen

text: Vuonna 1970 ilmestynyt Vihreät tomaatit on pienimuotoista proosaa sovinnaisessa roolissaan turhautuvan kotiäidin elämästä.Kirjoittaja kuvaa teoksessa hyvin toimeentulevan keski-ikäistyneen naisen ahdistusta aikuistuvien lasten ja etääntyvän aviopuolison luomassa tyhjiössä vailla tyydyttäviä kontakteja ulkomaailmaan.Tyylillisesti kerronta, joka sisältää myös symboliikkaa, lähenee paikoin proosarunoa. Kirjoittaja pyrki samalla ottamaan teoksellaan kantaa ammattia vailla olevien kotiäitien alisteiseen asemaan yhteiskunnassa.


title: Vuokko Koistinen

text: Novellikokoelmassa Yksityisalue, joka ilmestyi vuonna 1972, kirjailija jatkaa psyykkisesti kärsivien ihmisten sielunliikkeiden tulkkina.Kirjan yhteensä kymmenen pienimuotoista tunnelmanovellia kuvaavat tavallisten ihmisten elämäntilanteita.Useissa aiheena on jokin mielenterveysongelma.Niminovelli käsittelee yksin jääneen naisen surua ja eheytymisprosessia.Henkilöhahmoille on yhteistä  nostalgia ja kohtaloonsa alistuminen, mutta surumielistä yleissävyä keventää paikoin vähäeleinen huumori.


title: Vuokko Koistinen

text: Novellien kirjoittamisen aikana kirjailija alkoi kirjoittaa myös runoja. Alkusysäys lyriikkaan syntyi arvostelijoiden luonnehdittua kirjailijan proosateosten tyyliä lyyriseksi.Proosarunoista koostuva Tässä maisemassa ilmestyi syksyllä 1973.Rakkaus- ja luonnonrunoja sisältävässä kokoelmassa lapsuus- ja koulumuistot, lähimenneisyys, nykyhetki ja tulevaisuus limittyvät toisiinsaja yksinäisen runominän tunnot kuvastuvat kesäisessä maalaismaisemassa. Runojen kivisymboliikasta on löydetty yhtymäkohtia runoilija Helvi Juvoseen.Kokoelma jakautuu viiteen osastoon, joiden aiheet alkavat surusta ja kaipauksesta, palaavat onnen hetkiin, lapsuuden iloihin ja pelkoihin ja etenevät humoristisiin huomioihin maalaisympäristössä, päättyen toivoon. Runojen kuvasto mansikoineen, päiväkorentoineen, lehtiveneineen  ja muine luononhavaintoineen heijastelee kirjoittajan kesämaisemaa, ja hän pitääkin kokoelmaa rakkaudentunnustuksena omalle kesäpaikalleen, missä runot on kirjoitettu.


title: Vuokko Koistinen

text: Seuraavassa teoksessaan Saahan aurinko olla, joka ilmestyi vuonna 1974. kirjailija kertoo minä-muodossa jälleen sairaan ihmisen tarinan.Kirja on kehitysromaani MS-tautiin sairastuvan perheenäidin sopeutumisesta sairauden aiheuttamaan elämänmuutokseen.Kirjoittaja kuvaa ympäristön, perheen ja ystävien asenteita sairastunutta kohtaan, mutta dokumentoi myös taudinkuvaa, potilasjärjestöjen toimintaa, kuntoutusta ja sosiaaliturvaan ja asumiseen liittyviä seikkoja. Romaani jakaantuu kolmeen osaan, joista ensimmäisessä päähenkilö kertoo ajasta ennen sairastumista, toisessa elämäntilanteesta avioeron ja invalidisoitumisen jälkeen ja kolmas henkisestä elpymisestä ja ulkomaailman avautumisesta kohtalotovereiden ja lasten avulla.Romaani ottaa kantaa vähemmistöryhmien tasa-arvon puolesta ja sivuaa myös ajan poliittista ilmapiiriä.Kirjan tyyliä on luonnehdittu realistiseksi ja pienieleisen koruttomaksi.


title: Vuokko Koistinen

text: Avohaava, joka ilmestyi vuonna 1978 on kirjeen muotoon kirjoitettu raportinomainen romaani avioliiton loppuvaiheista petetyn ja hylätyn, kaikkensa yrittäneen vaimon näkökulmasta. Kirjailija pyrki rehelliseen avioeroprosessin analyysiin.Romaani rinnastettiin useisiin samaa teemaa käsitelleiden kirjailijoden teoksiin.Kirjaa luettiin avainromaaninatai päiväkirjana siitä huolimatta, että se nosti esille yleisemmällä tasolla yhteiskunnassa ja keskiluokkaisissa avioliitoissa tavalliset ongelmat.Kirjan kuvausta sovinnaisuuden rajat ylittävästä rakkaudesta, johon päähenkilö venyy yrittäessään pelastaa avioliittonsa ja pitääkseen perheensä koossa, luonnehdittiin suorasanaiseksi., Kirjassa kritisoidaan voimakkaasti romanttisen rakkauden ideaa ja naisen alistunutta roolia avioliitossa. Kirjailijan identiteetille ovat tarjonneet vahvistusta mm. Aino Kallaksen, Anais Ninin ja Eeva Kilven päiväkirjat.


title: Vuokko Koistinen

text: Avohaavan herättämän keskustelun laannuttua Vuokko Koistinen palasi lyriikkaan. Runokokoelma Rakkaampi kivi, rakkaampi kukka, joka ilmestyi vuonna 1981, ammentaa aiheensa luonnosta ja ottaa kantaa rauhan puolesta hiljaisesti ja eleettömästi.


title: Vuokko Koistinen

text: Vuokko Koistisen tekstejä on julkaistu myös kirjailijayhdistys Ukrin antologioissa


title: Vuokko Koistinen

text: Vuokko Koistinen ei pyri kirjoissaan olemaan julistaja, vaan vaikuttaja ja heikkojen ja väärinymmärretyjen edustaja. Tuotannossaan hän tarkastelee yleisempiä ongelmia yksilöpsykologisesta näkökulmasta. Kirjailija eläytyy henkilöittensä tunteisiin ja ajatuksiin mieluiten minä-muodossa. Teosten symboliikka rakentuu arkielämästä tutuille käsitteille Kerronta on realistista, mutta lyyrikon ominaislaatu näkyy myös hänen proosassaan, jonka tarkkaan hiotulle tyylille on ominaista vähäeleisyys ja ilmavuus. Parhaana luomiskautenaan kirjailija on pitänyt kesää, jolloin yksinäisyys luonnon keskellä vapauttaa luovuuden.


title: Dyspontion

text: Dyspontion (, ) tai Dyspontioi () oli antiikin aikainen kaupunki ja kaupunkivaltio ("polis") Pisatiksen alueella Peloponnesoksen niemimaan länsiosassa Kreikassa. Se sijaitsi suunnilleen nykyisen Pýrgoksen kunnan Skafidián ja Myrtéan (Myrtián) kylien tienoilla.


title: Dyspontion

text: Myöhemmin kaupunki tuli Eliin kaupungin alaisuuteen. Strabonin mukaan dyspontionlaiset nousivat Pisan kaupungin asukkaiden kanssa kapinaan Elistä vastaan noin vuonna 570 eaa. Elisläiset tuhosivat kaupungin, jonka jälkeen sen asukkaat muuttivat Epidamnokseen ja Apolloniaan. Kaupungista ei ole tämän jälkeen mitään mainintoja.


title: Dyspontion

text: 2. olympiadin Olympian kisoissa vuonna 772 eaa. kaupunkia edustanut Antimakhos voitti ainoana lajina olleen stadionjuoksun. Voitto lienee kaupungin kohdalla ainoa laatuaan.


title: Jorma Kannila

text: Jorma Kustaa Kannila (17. toukokuuta 1934 Teisko – 3. toukokuuta 2010 Tampere) oli suomalainen opettaja ja kirjailija.


title: Jorma Kannila

text: Kannila toimi äidinkielen lehtorina Tampereen klassillisen lyseossa, josta hän oli päässyt ylioppilaaksi. Hän oli nuoruusvuosinaan kirjailija Hannu Salaman ystävä ja he kävivät samaan aikaan klassillista lyseota. Kannila voitti J. H. Erkon kirjoituskilpailun 1960. 1960-luvun teosten jälkeen hän ei kirjoittanut enää kaunokirjallisuutta, vaan keskittyi toimintaan kirjallisissa järjestöissä ja kulttuuriyhdistyksissä, kuten Väinö Linna -seurassa ja oli ideoimassa Pentinkulman päiviä. Hän oli Suomen nuorisokirjallisuuden instituutin perustajajäsen, ja siinä tehtävässä, kuten myös opettajana, innosti nuoria kirjoittamaan. Hän järjesti kirjailijavierailuja kouluille ja toimitti Tampereen Säästöpankin kustantamia Sampo ja Teini-Sampo lehtiä, joissa julkaistiin nuorten kirjoituksia. Hän toimi myös Nykysuomen seurassa. Kannila oli Suomen kirjailijaliiton puheenjohtaja 1982–1987 ja Pirkkalaiskirjailijoiden puheenjohtajana 1975–1982.


title: Jorma Kannila

text: Tapio Saarion Kuka kukin oikeasti on -teoksen mukaan Jorma Kannila oli esikuvana Hannu Salaman kirjoissa esiintyvälle Paavo Kenttäläiselle.


title: Fairfield

text: Fairfield voi tarkoittaa seuraavia:


title: Tauno Kalliokulju

text: Tauno Immanuel Kalliokulju (11. tammikuuta 1935 Petäjäskoski, Oulainen – 7. marraskuuta 1999 Oulainen) oli suomalainen kansalaisopiston rehtori ja kirjailija.


title: Tauno Kalliokulju

text: Maanviljelijäperheeseen syntynyt Kalliokulju valmistui sosionomiksi vuonna 1961 Tampereen Yhteiskunnallisesta korkeakoulusta ja yhteiskuntatieteiden maisteriksi vuonna 1978 Tampereen yliopistosta. Hän oli aluksi tuntiopettajana Kalajoen kristillisessä kansanopistossa ja Oulas-opistossa. Vuosina 1971–1989 Kalliokulju toimi Paavolan (Ruukin) kansalaisopiston rehtorina. Hän jäi eläkkeelle vuonna 1989.


title: Tauno Kalliokulju

text: Kalliokulju palkittiin J. H. Erkon kirjoituskilpailussa vuonna 1960. Hän kirjoitti "Liitto"-lehteen kulttuuri- ja yhteiskunnallisista aiheista. Hän kuului myös oululaisen Kaltio-kulttuurilehden toimituskuntaan. Kalliokulju oli Oulun läänin taidetoimikunnan jäsen vuosina 1977–1982.


title: Uskonto Tšekissä

text: Uskonto Tšekissä: Suurimmat uskontokunnat Tšekissä ovat katolisuus (27 %), protestanttisuus (1 %), hussilaiset (1 %) ja pieni juutalainen yhteisö. 59 % väestöstä ei tunnusta mitään uskontoa. Kaikkiaan 34 % väestöstä kuuluu johonkin uskontoon. Tšekki onkin Euroopan vähiten uskonnollisia maita.


title: Pohjan pioneeripataljoona

text: Pohjan pioneeripataljoona (POHPIONP) on Kainuun prikaatin joukkoyksikkö, joka antaa pioneeriaselajin koulutusta. Pataljoonaan kuuluu kaksi perusyksikköä, Teknillinen Komppania (TEKNK) ja 1. pioneerikomppania (1PIONK). Edellinen antaa normaalin peruskoulutuskauden jälkeen aselajin erikoiskalusto-, tiedustelu- ja johtajakoulutusta, jälkimmäinen taas taistelupioneerin perus-, erikois- ja joukkokoulutusta.


title: Pohjan pioneeripataljoona

text: Pohjan pioneeripataljoona toimi aikaisemmin Oulussa osana Pohjan Prikaatia, mutta siirrettiin Kajaaniin vuonna 1998, kun Oulun varuskunnan varusmieskoulutusta antavat yksiköt lakkautettiin puolustusvoimien rakennemuutoksen yhteydessä. Pioneeripataljoonaan kuului Oulussa Pohjan pioneerikomppania (PohPionK/PohPionP).


title: Jääkiekon SM-liigan tuomarit

text: Jääkiekon SM-liigassa tuomitsi kaudella 2018 yhteensä 39 tuomaria, 22 päätuomaria ja 17 linjatuomaria. Kaudella 2015-2016 hyväksyttiin niin sanotut kotituomarit eli seurojen kotipelejä sai tuomita kyseisellä paikkakunnalla asuva päätuomari.


title: Jääkiekon SM-liigan tuomarit

text: Kaudelle 2006 SM-liigatuomarit saivat uudet SM-liigaan tarkoitetut paidat. Niissä oli tarkoitus säilyttää erotuomaripaidan raitoja mutta tuoda jotain uutta. Paitojen hankinnassa toimi yhteistyössä Intrum Justitia. Mainoksia heillä nykypäivänä on jalassa CLIQUE, rinnassa, kypärässä ja selässä INTRUM JUSTITIAN tunnuslause "fair play" ja yhtiön logo sekä polvessa ja housujen takana EA Sports logo. Heidän asusteet ovat Bauerin tuotantoa. Kypärä on Bauerin 9500.


title: Jääkiekon SM-liigan tuomarit

text: SM-liigan tuomaristoa ollaan arvosteltu kovasti eri medioissa. Erityisesti liigan suhtautumista päähän kohdistuviin taklauksiin pidetään vanhentuneena suhteessa esimerkiksi NHL:ään. Media eikä yleisö kuitenkaan usein huomioi sitä seikkaa, että Suomessa ei ole ainuttakaan ammattilaistuomaria, toisin kuin taas esimerkiksi NHL- ja KHL-liigoissa.


title: Donnie Nelson

text: Donnie Nelson (s. 10. syyskuuta 1962) on yhdysvaltalainen toimitusjohtaja, joka toimii Dallas Mavericksin toimitusjohtajana. Hänen isänsä, Don Nelson, on tunnettu koripallovalmentaja.


title: Donnie Nelson

text: Nelson tuli Mavericksiin vuonna 1998. Hän on toiminut myös vähän aikaa Mavericksin päävalmentajana yhdessä Del Harrisin kanssa.


title: The Sims 3: Unelmaduuni

text: The Sims 3: Unelmaduuni ("The Sims 3: Ambitions") on The Sims 3 -videopelin kesäkuussa 2010 julkaistu lisäosa. Lisäosassa voi ensimmäistä kertaa hallita simejä heidän työpaikallaan ja nähdä rakennusten sisään, tosin alkuperäisissä ammateissa rakennusten sisälle ei näy ja työskentely sujuu aikaisempaan tapaan. Mukaan on lisätty muutamia uusia ammatteja, kuten lääkäri ja palomies, sekä mahdollisuus ryhtyä yksityisyrittäjäksi, kuten yksityisetsiväksi tai keksijäksi. Nyt töissä edetään muutenkin kuin vain käymällä työpaikalla ja tekemällä tehtäviä, sillä simillä on mahdollisuus tehdä töitä myös työpaikan ulkopuolella. Jokaisessa ammatissa on mittari, joka täyttyy sen myötä, kuinka kokenut sim on työssään ja se vaikuttaa ylennyksen saantiin.


title: Ron Wilson

text: Ron Lawrence Wilson (s. 28. toukokuuta 1955 Windsor, Ontario, Kanada) on yhdysvaltalainen, kanadalaissyntyinen, jääkiekkovalmentaja ja entinen jääkiekkoilija. Vancouverin 2010 talviolympialaisissa hän toimi hopealle sijoittuneen Yhdysvaltain maajoukkueen päävalmentajana. Wilson on syntynyt Ontariossa, Kanadassa, josta hän muutti Yhdysvaltoihin 12-vuotiaana. Wilsonilla on Yhdysvaltain ja Kanadan kaksoiskansalaisuus. Pelaajaurallaan hän edusti Yhdysvaltoja useissa turnauksissa. Valmentajaurallaan Wilson on toiminut päävalmentajana NHL-seuroissa Anaheim Ducks, Washington Capitals, San Jose Sharks sekä Toronto Maple Leafs. Wilson on yksi niistä harvoista NHL:ssä, jotka ovat saaneet täyteen 600 voitettua ottelua valmentajana.


title: Wade Barrett

text: Stuart Alexander "Stu" Bennett (s. 10. elokuuta, 1980) on englantilainen showpainija. Hänellä on sopimus tällä hetkellä WWE:n kanssa. Hän työskentelee SmackDown brändissä Bad News Barrett nimellä ja oli Nexus -nimisen ryhmän johtajana, kunnes hänet karkotettiin hänen hävittyään John Cenalle sekä Randy Ortonille Triple Threat-ottelussa. Hän teki SmackDown-debyyttinsä hyökkäämällä Big Shown kimppuun. Hän voitti ensimmäisen kauden NXT:n. Hän on esiintynyt monilla kehänimillä, kuten Stu Sanders ja Lawrence Knight. Bennett painaa 112 kg ja on 198 cm pitkä. Nykyään hän on Intercontinental Champion voitettuaan Kofi Kingstonin.Hävisi Wrestlemaniassa The Mizille mutta voitti heti takaisin seuraavana päivänä Rawissa.


title: Wade Barrett

text: Bennett päätti, että hänestä tulee ammattilaispainija 21 vuoden ikäisenä ja harjoitteli Jon Richien ja Al Snown avulla. Hän teki debyyttinsä kesäkuussa 2004 nimellä Stu Sanders 30 miehen battle royal -ottelussa NWA Hammerlock Wrestlingissä. Sanders esiintyi myös monissa Dropkixx Wrestling ja All Star Wrestling -tapahtumissa. Sanders otteli Real Quality Wrestlingissä, ja hävisi Sheamus O'Shaughnessylle 24. maaliskuuta vuonna 2007 Lontoossa.


title: Wade Barrett

text: Lokakuussa 2007 Bennett teki sopimuksen World Wrestling Entertainmentin kanssa ja valitsi territorioksi Ohio Valley Wrestlingin nimellä Stu Sanders. Hän muodosti tiimin Paul Burchillin kanssa, ja he kävivät monia otteluita Major Brotherseja vastaan. 2. tammikuuta 2008 Sanders ja Burchill voittivat OVW Southern Tag Team mestaruudet päihittämällä Colt Cabanan ja Charles Evansin turnauksen finaalissa. Sanders ja Burchill pitivät mestaruuksia melkein kaksi kuukautta, mutta he hävisivät Los Locoseille 27. helmikuuta. Kun WWE lopetti OVW:n kanssa kehityksellisen territorion sopimiksen, Sanders ja lukuiset muut WWE:n talentit muuttivat toiseen territorioon Florida Championship Wrestlingiin.


title: Wade Barrett

text: 6.toukokuuta 2008 Sanders ja Drew McIntyre (The Empire) voittivat The Puerto Rican Nightmaresin (Eddie Colón ja Eric Pérez) voittaen FCW Florida Tag Team mestaruudet. 17. heinäkuuta he kuitenkin hävisivät ne takaisin The Puerto Rican Nightmareseille FCW:n nauhoitetulla TV lähetyksellä. Tämän jälkeen tiimi hajosi, ja hän vaihtoi nimensä Stu Bennettiksi, Lawrence Knightiksi ja Wade Barrettiksi. 2009 loppupuolella Barrett toimi kommentaattorina Dusty Rhodesin kanssa. 14. helmikuuta Barrett oli normaalisti kommentoimassa FCW Heavyweight Mestaruus matsia, kunnes hän sai puhelun. Puhelun loputtua hän sanoi "Time to go to work" ja hyökkäsi mestarin Justin Gabrielin ja Michael Tarverin kimppuun. Seuraavalla viikolla hän selitti, että teki kaiken vain rahasta ja Wade halusi myös FCW Heavyweight Mestaruuden. 28. helmikuuta hänellä oli mahdollisuus tulla 1 haastajaksi voittamalla neljän miehen ottelu, mutta Wade ei matsia voittanut. 18. maaliskuuta FCW:n nauhoitetussa lähetyksessä Barrett osallistui Triple Threat matsiin, mikä käytiin FCW Heavyweight mestaruudesta. Matsiin osallistui myös mestari Justin Gabriel ja Alex Riley. Matsin voitti Riley, Barrettin avulla.


title: Wade Barrett

text:
16. helmikuuta 2010 ilmoitettiin, että Barrett ottaa osaa WWE NXTssä, missä hän pyrki pääsemään WWE:n sarjoihin. NXT:ssä hänen mentorina toimii Chris Jericho. 2. maaliskuuta Barrett teki debyyttimatsinsa Daniel Bryania vastaan ja voitti. 30. maaliskuuta proiden äänestyksessä Wade sijoittui toiseksi. 14. huhtikuuta hän voitti "talk the talk" haasteen ja voitti myös oman sisääntulo musiikin. 11. toukokuuta NXT:n toisessa eliminointi show’ssa Barrett nousi ensimmäiselle sijalle. 1. kesäkuuta kauden finaalissa Barrett voitti kilpailun ja WWE sopimuksen voittaen David Otungan ja Justin Gabrielin.
7. kesäkuuta RAW'ssa, kaikki ensimmäisen kauden NXT rookiet, Barrettin johdolla sekaantuivat John Cenan ja CM Punkin väliseen päätapahtumaotteluun hyökkäämällä molempien kimppuun. Tämä ei kuitenkaan vielä riittänyt. He hakkasivat selostajat, kehään kuuluttajan, tuhosivat kehää, turvamuuria, jne. Seuraavan viikon RAW'ssa Barrett ja muut entiset NXT rookiet vaativat, että General Manager, Bret Hart antaisi heille täysiaikaisen sopimuksen, mutta Hart erotti Barrettin ja sanoi, että heidän täytyisi poistua rakennuksesta. Myöhemmin illalla he raahasivat Bretin limusiiniin ja törmäilivät sillä muihin autoihin, kunnes Bret antoi heille sopimukset, mutta he muuttivat mieltään ja antoivat hänen päättää sunnuntaihin mennessä. WWE Fatal 4 Way tapahtumassa ryhmä sekaantui päätapahtumaan, mikä käytiin WWE -mestaruudesta John Cenan, Randy Ortonin, Edgen, ja Sheamusin välillä. Heidän sekaantumisensa maksoi Cenalle WWE -mestaruuden, jonka hän hävisi Sheamukselle.


title: Wade Barrett

text: Seuraavana iltana Vince McMahon erotti Bret Hartin ja ilmoitti, että on palkannut uuden General Managerin, joka on allekirjoittanut jokaiselle ensimmäisen kauden NXT rookielle sopimuksen, ja hän myös otti uudestaan käyttöön Waden mestaruusotteluprosessin. Myöhemmin päätapahtumassa rookiet, nyt nimellä The Nexus, hyökkäsivät, ei vain Cenan kimppuun vaan myös McMahonin kimppuun, joka oli juuri ottamassa kaiken kunnian itselleen, mitä Nexus oli tehnyt. 28. kesäkuuta RAW'ssa Barrett ei esiintynyt televisiossa, koska hänen työviisuminsa oli loppunut. Hän kuitenkin pystyi palaamaan jo ensi viikon RAW'hon. 5. heinäkuuta RAW'ssa GM ilmoitti, että kukaan Nexusin jäsenistä ei saisi mestaruusmahdollisuutta ennen erillistä ilmoitusta. Myös hyökkäyskielto oli poistettu käytöstä. Seitsemän RAW'n supertähteä John Cenan johtamana yrittivät hyökätä Nexusin kimppuun, mutta 7 muuta RAW'n supertähteä tulivat taistelun keskeyttämään hyökkäämällä Cenan joukkojen kimppuun. Tämän kaaoksen jälkeen GM ilmoitti, että myöhemmin illalla Cenan ja Barrettin täytyy tehdä aselepo. Cena kuitenkin hylkäsi aselevon ja yritti iskeä Barrettille Attitude Adjustmentia, mistä seurasi Nexusin ja RAW'n rostereiden välinen taistelu. Kun Cena ei suostunut irrottamaan luovutusliikettään Darren Youngista, GM ilmoitti, että Cena tulisi kohtaamaan kaikki Nexusin jäsenet seuraavalla viikolla. Ilmoituksen jälkeen Cena heitti Youngin kulmatolppaan, heitti häneen teräsportaan ja työnsi Darrenin päälle kuulutuspöydän, kuten Sheffield oli tehnyt Cenalle jo useampien viikkojen ajan. 12. heinäkuuta RAW'ssa, ryhmä hyökkäsi Yoshi Tatsun, John Morrisonin ja Evan Bournen kimppuun näyttämön takaisella tilalla. Nexus yritti myös hyökätä Sheamuksen kimppuun, mutta hän ehti juosta karkuun. Myöhemmin illalla Nexus voitti kuusi-yhtä vastaan handicap ottelun John Cenaa vastaan. Darren Young ei osallistunut, koska hän toipui edellisen viikon tapahtuneesta. Ottelun jälkeen he yrittivät saartaa Cenan, mutta Sheamus juoksi tuolin kanssa auttamaan Cenaa.


title: Wade Barrett

text: Seuraavan viikon RAW'ssa, Wade teki yksi yhtä vastaan debyytin voittaen Mark Henryn. Matsin jälkeen Nexus pyysi Cenaa liittymään heihin, mutta Cena ei suostunut vaan ilmoitti, että SummerSlamissa Nexus tulisi kohtaamaan Cenan lisäksi Edgen, Chris Jerichon, The Great Khalin, John Morrisonin, R-Truth ja Bret Hartin 7 vs. 7 Elimination ottelussa. SummerSlamissa, Barrett oli viimeisenä Nexusista ja Cena oli viimeinen WWE:n joukkueesta, mutta Barrett hävisi luovutuksella. Seuraavassa RAW'ssa Nexus teki stipulaation; jos joku Nexusin jäsen häviää, hänet tulisi potkia Nexusista. Kaikki muut onnistuivat voittamaan oman ottelunsa paitsi Darren Young, joka hävisi luovutuksella Cenalle. Matsin jälkeen Nexus pieksi Youngin. Seuraavan viikon RAW'ssa Wade käytti NXT:n voiton myötä ansaitseman mestaruusottelun Sheamusia vastaan Night of Championsiin, mutta general manager ilmoitti matsin olevan Six-Pack Elimination Challenge ottelu, johon osallistuisi vielä Cena, Edge, Jericho, ja Orton. Youngin poistettua ryhmästä ja Shelffieldin loukkaannuttua Nexus kohtasi ja voitti 5 vs. 5 eliminaatio-ottelussa Cenan, Sheamusin, Edgen, Jerichon, ja Ortonin, Barrettin eliminoimalla viimeisenä Ortonin RAW'n 900. jaksossa. Aiemmin samana iltana Nexus oli auttanut Kanea The Undertakerin lyömisessä. 6. syyskuuta RAW'ssa Barrett hävisi Ortonille Youngin häirittyä häntä.


title: Wade Barrett

text: Night of Championsissa Barrett epäonnistui voittamaan WWE -mestaruuden Ortonin eliminoitua hänet. Seuraavan illan RAW'ssa Cenan piti otella Barrettia vastan, mutta Barrett ehdotti Cenalle: jos hän voittaa Tarverin, Otungan, Slaterin ja Gabrielin Gauntlent-ottelussa, Barrett suostuisi ottelemaan Cenaa vastaan. Cena voitti kaikki ja hän sopi ottelun Barrettia vastaan, mikä käytäisiin Hell in a Cell -tapahtumassa tietyin ehdoin; jos Barrett häviää, Nexus hajoaa lopullisesti ja jos Cena häviää, hänen täytyy liittyä Nexusiin. Hell in a Cellissä Cena hävisi ja joutui liittymään Nexusiin. Seuraavan illan RAW'ssa anonyymi toimitusjohtaja ilmoitti, että Cenan täytyy totella Barrettin määräyksiä tai hänet erotetaan WWE:stä. Myöhemmin Barrett voitti 20 miehen battle royalin, kun Barrett määräsi toiseksi viimeiseksi selviytyneen Cenan eliminoida itsensä. Voitollaan Barrett ansaitsi WWE mestaruusottelun Randy Ortonia vastaan Bragging Rightsiin. Bragging Rightsissa Barrett ilmoitti WWE Tag Team mestareille, "Dashing" Cody Rhodesille ja Drew McIntyrelle, että he tulisivat kohtaamaan Otungan ja Cenan. Otunga ja Cena ansaitsivat ensimmäiset mestaruudet Nexusille. Myöhemmin Nexus auttoi Kanea hautaamaan The Undertakerin ja säilyttämään World Heavyweight -mestaruuden. Päätapahtumassa Barrett voitti Ortonin diskauksella, eikä siis voittanut titteliä, koska mestaruudet eivät vaihda käsiä, jos tullaan diskatuksi tai uloslasketuksi. Barrett sai uusintaottelun Survivor Seriesiin Ortonia vastaan mestaruudesta, ja määräsi stipulaation otteluun, jossa Cena toimii spesiaalituomarina; jos Wade voittaa mestaruuden, Cena vapautuu Nexusista, mutta jos Wade häviää ottelun, Cena erotetaan WWE:stä. Survivor Seriesissä Orton sai iskettyä Barrettille RKO:n Cenan avulla, minkä seurauksena Cena laski kolmeen ja hänen uransa päättyi. Seuraavan illan RAW'ssa Barrett sai uusintaottelun Ortonia vastaan, koska Cena oli tehnyt valmiiksi päätöksen kumpi tulee voittamaan Survivor Seriesissä. Ennen heidän ottelunsa alkua Nexus hyökkäsi Ortonin kimppuun loukaten hänen polvensa. Barrett hävisi ottelun Cenan sekaannuttua otteluun. Cena jatkoi Nexuksen jäsenten pieksemistä, kunnes Barrett palkkaisi hänet uudestaan WWE:hen. Nexus vaati Barrettia palkkaamaan Cenan takaisin, tai hänet häädettäisiin ryhmästä. 13. joulukuuta RAW'ssa Barrett palkkasi Cenan takaisin WWE:hen. Yhtenä edellytyksistä Barrettin palkatakseen Cenan uudestaan oli heidän välinen Chairs-tyypin matsi issa, jonka Barrett hävisi.


title: Wade Barrett

text: 3. tammikuuta 2011 Rawissa Barrett tuli kohtaamaan kehässä CM Punkin, joka oli ottanut Nexuksen johdon sillä välin kun Barrett oli toipumassa TLC tapahtumassa käydystä ottelustaan. Punk antoi Barrettille tilaisuuden voittaa Nexusin johtajanpaikka takaisin Barrettille, jos hän voittaisi three-way steel cage -ottelun, jossa kilpailtiin ykköshaastajuudesta WWE Championshipiin. Ottelun aikana CM Punk tuli kehään ja esitti auttavansa Barrettia, mutta sen sijaan Punk repi Barrettin kädestä tämän Nexus-tunnusnauhan ja tönäisi tämän häkin reunalta takaisin kehään. Ottelun voitti Randy Orton.


title: Wade Barrett

text: 7. tammikuuta 2011 Barrett teki SmackDown debyyttinsä, jolloin hän hyökkäsi Big Show’n kimppuun kesken tämän ottelun, mikä maksoi Show’lle ykköshaastajuuden World Heavyweight -mestaruudesta. Seuraavalla viikolla Barrettilla ja Big Show’lla oli matsi, joka päättyi Barrettin diskaukseen, kun juuri Smackdowniin siirretty Ezekiel Jackson sekä Nexusista eronneet Justin Gabriel ja Heath Slater hyökkäsivät Big Show’n kimppuun. Seuraavalla viikolla Barrett nimesi ryhmän The Correksi. Corre osallistui vuoden 2011 Royal Rumbleen, mutta kukaan heistä ei sitä voittanut. 4. helmikuuta SmackDownissa Barrett voitti Big Show’n ja pääsi ottelemaan Elimination Chamber -tapahtumassa Elimination Chamber-ottelussa, mikä käytiin World Heavyweight -mestaruudesta. Elimination Chamber-ottelussa Barrett astui kammioon kolmantena ja tuli eliminoiduksi ensimmäisenä Big Show’n toimesta. Elimination Chamberin jälkeen Corre jatkoi kiistaa Show’ta vastaan, ja aloittivat myös feudin Kanea vastaan maaliskuussa.


title: Wade Barrett

text: 25. maaliskuuta (nauhoitettu 22. maaliskuuta) Barrett voitti Kofi Kingstonin ja hänestä tuli uusi Intercontinental mestari. Myöhemmin Ezekiel Jackson petti The Corre -joukkueen. Barrett haastoi hänet mestaruudesta Over the Limit PPV tapahtumaan, mutta hän säilytti mestaruuden, kun Slater ja Gabriel sekaantuivat otteluun. SmackDown 3.6.11 jaksossa Barrett hävisi Jacksonia vastaan uloslaskulla. Ottelun jälkeen The Corre hyökkäsi Ezekielin kimppuun, mutta Barrett jätti Justin Gabrielin ja Heath Slaterin yksin. Pian tämän jälkeen Justin Gabriel ja Heath Slater sanoivat Barretille että The Corre on ohi.


title: Wade Barrett

text: 19. päivä kesäkuuta WWE Capitol Punishment -tapahtumassa, Barrett hävisi WWE Intercontinental Mestaruuden Ezekielille. Ensimmäinen päivä heinäkuuta Wade Barrett ilmoitettiin osallistuvan SmackDownin Money in the Bank matsiin, ja samana iltana hävisi Kanelle. 15. päivä heinäkuuta Wade Barrett hyökkäsi Sheamusin kimppuun, koska Sheamus kävi hänen ja muiden Money in the Bank jäsenien kimppuun. 17. päivä heinäkuuta MITB PPV tapahtumassa Danie Bryan voitti ottelun. Seuraavassa SmackDown:ssa Wade Barrett kohtasi Sheamusin ottelussa, joka päätyi uloslaskuun. Viikko myöhemmin hän puhui kehässä siitä, että hän ansaitsisi olla MITB matsin voittaja. Daniel Bryan kuitenkin tuli puhumaan, ja tämän jälkeen Barrett löi häntä pari kertaa, kunnes Bryan sai hänet LeBell Lock luovutusliikkeseen. Kaksi viikkoa myöhemmin Daniel Bryan hävisi ottelun Alberto Del Riolle. Tämän jälkeen Wade Barrett kävi Daniel Bryanin kimppuun. Heille ilmoitettiin ottelu WWE SummerSlam 2011 tapahtumaan, jossa Wade Barrett päihitti Daniel Bryanin. Tämän jälkeen WWE.Com sivulla julkaistiin video, jossa Barrett vihjasi haastavansa Bryanin hänen salkustaan. 5. päivä syyskuuta RAW SuperShow jaksossa hän, Christian, Dolph Ziggler ja Jack Swagger hävisivät 8-Miehen Eliminaatio Joukkue Matsin John Cenaa, Sheamusta, John Morrisonia ja Alex Rileytä vastaan. Seuraavassa SmackDown jaksossa hän kohtasi Sheamuksen ottelussa, jonka hän kuitenkin hävisi diskauksella, koska Christian sekaantui matsiin. Seuraavassa SmackDown jaksossa hän ja Christian hävisi Justin Gabrielle ja Sheamukselle.


title: Nissin

text: Nissin (Nissin Kogyo) on vuonna 1953 perustettu japanilainen jarruosia valmistava yritys. Sen valmistamia jarruja käyttävät muun muassa Honda, Yamaha, Kawasaki, Suzuki, Harley-Davidson ja Buell.


title: Brian Orser

text: Brian Ernest Orser (s. 18. joulukuuta 1961) on kanadalainen taitoluistelija ja toimii nykyisin taitoluisteluvalmentajana. Urallaan Orser saavutti kaksi olympiahopeaa vuosina 1984 ja 1988. Maailmanmestaruuden Orser voitti vuonna 1987. Kanadan mestaruuden Orser voitti kaikkiaan kahdeksan kertaa peräkkäin vuosina 1981–1988. Orser toimii luistelun ohjaajana Toronto Cricket, Skating and Curling Clubissa, Torontossa, Kanadassa.


title: Voikkaan koulu

text: Voikkaan koulu on ala-aste Voikkaan kaupunginosassa Kouvolassa. Koulussa tarjotaan yleisopetusta ja siellä on noin 160 oppilasta. Koulun rehtori on Jouni Kuivalainen.


title: Amerikanmeriharakka

text: Amerikanmeriharakka ("Haematopus palliatus") on amerikkalainen kahlaajalintu. Sen esiintymisalue käsittää Amerikan rannikot, lännessä Kalifornianlahdelta Chilen keskiosiin, ja idässä Massachusettsista Argentiinan eteläosiin, mukaan lukien Länsi-Intian saariston. Alalaji "galapagensis" elää Galápagossaarilla. Lajin holotyypin kuvaili Coenraad Jacob Temminck Venezuelasta vuonna 1820.


title: Kuusjoen koulu

text: Kuusjoen koulu on vuonna 2010 käyttöön otettu alakoulu Kuusjoella. Se jatkaa aiempien Raatalan, Kurkelan ja Ylikulman koulujen toimintaa. Koulun yhteydessä ovat myös päiväkoti ja esikoulu. Koulu on yhteydessä Kuusjokitaloon, joka on myös koulun liikuntasali. Koulu koostuu kolmesta siivestä ja keskiosasta: vihreä A-siipi (4.-6.lk.), keltainen B-siipi (1.-3.lk.) ja sininen siipi (esikoulu ja päiväkoti).


title: Sentteri (koripallo)

text: Sentteri on yksi koripallon pelipaikoista. Sentteri-pelaaja on yleensä joukkueensa pisin pelaaja. Sentteri vastaa joukkueen korinaluspelistä, jonka lisäksi sentteri pyrkii tekemään pisteitä, keräämään levypalloja sekä torjumaan vastustajan heittoyrityksiä.


title: Sentteri (koripallo)

text: Useat sentterit eivät pysty heittämään palloa kaukaa korilta, jonka takia he tekevät suuren osan koreistaan pakittamalla vastustajaa kohti. Tunnettuja sentteri-pelaajia ovat Patrick Ewing, Hakeem Olajuwon ja David Robinson, jotka olivat 1980–luvulla NBA:n parhaimpia senttereitä. 1990- luvun parhaimpiin sentterein kuuluivat muiden muassa Shaquille O’Neal ja Dikembe Mutombo.


title: Chilenmeriharakka

text: Chilenmeriharakka ("Haematopus ater") on eteläamerikkalainen kahlaajalintu. Sen esiintymisalue ulottuu Perun rannikon pohjoisosan Lambayequesta Tulimaahan ja sieltä Atlantin rannikkoa pohjoiseen, eteläisen Argentiinan Chubutiin saakka. Lajia esiintyy myös Falklandsaarilla. Chilenmeriharakan holotyypin kuvailivat Louis Jean Pierre Vieillot ja Paul-Louis Oudart Magalhãesinsalmelta 1825.


title: Paul-Louis Oudart

text: Paul-Louis Oudart (1796–1850) oli ranskalainen luontomaalari ja luonnontutkija. Hän nimesi chilenmeriharakan ("Haematopus ater") yhdessä Louis Jean Pierre Vieillotin kanssa 1825 (teoksessa "La Galerie des Oiseaux du cabinet d'histoire naturelle du jardin du roi").


Chhatrapati Shivajin kansainvälinen lentoasema () , aikaisemmin Saharin kansainvälinen lentoasema, on lentoasema Mumbaissa, Intiassa. Lentoaseman lyhenne BOM tulee Mumbain aiemmasta nimestä Bombaysta. Lentoaseman kautta kulki noin 48,5 miljoonaa matkustajaa huhtikuun 2017 ja maaliskuun 2018 välisenä aikana. Lentoasema on maansa toiseksi vilkkain. Lentoasema syntyi kun Saharin kansainvälinen lentoasema ja Santa Cruzin kotimaan liikenteen lentoasema yhdistettiin ja nimettiin muinaisen Maratien keisarin, Chhatrapati Shivaji Bhoslen mukaan.


title: Chhatrapati Shivajin kansainvälinen lentoasema

text: Lentoasema koostuu kahdesta terminaalista – terminaali 1 (Santa Cruz) kotimaan lennoille ja terminaali 2 (Sahar) kansainvälisille lennoille. Lentoasemalla on kaksi toisensa leikkaavaa kiitotietä, 09/27 ja 14/32. Kiitotie 14/32, 2 925 metriä, on ykkös- ja kakkosterminaalien välissä. Pääkiitotie, 09/27 3 445 metriä, leikkaa kiitotie 14/32:n terminaalirakennusten eteläpuolella.


title: Pohkeenväistö

text: Pohkeenväistö on klassinen kouluratsastusliike, joka voidaan suorittaa kaikissa kolmessa kouluratsastuksen perusaskellajissa (käynti, ravi ja laukka). Pohjetta väistävä hevonen astuu sisäsivunsa jaloilla ristiin ulkosivunsa jalkojen eteen. Tällöin ratsukko liikkuu samanaikaisesti eteen ja sivulle. Hevosen runko on ylhäältäpäin katsottuna suora, ja hevonen on asetettu liikkeen vastaiseen suuntaan.


title: Heiko Herrlich

text: Heiko Herrlich (s. 3. joulukuuta 1971) on saksalainen jalkapallovalmentaja ja entinen keskushyökkääjä.


title: Heiko Herrlich

text: Herrlich pelasi Bundesliigasa urallaan 258 ottelua ja teki 76 maalia. Hän aloitti pitkän uransa Bayer 04 Leverkusenissa 1989. Hän voitti seuran kanssa Saksan cupin mestaruuden kaudella 1992/93, mutta ei itse ollut kentällä loppuottelussa Hertha Berlinin kakkosjoukkuetta vastaan. Kauden jälkeen Herrlich jätti Leverkusenin ja siirtyi Borussia Mönchengladbachiin.


title: Heiko Herrlich

text: Mönchengladbachin kanssa Herrlich menestyi jälleen Saksan cupissa ja pääsi tällä kertaa myös pelaamaan loppuottelussa. Hän iski seuransa 3–0 voittomaaliksi jääneen osuman VfL Wolfsburgin verkkoon. Samana kautena hän voitti myös Bundesliigan maalikuninkuuden yhdessä Mario Baslerin kanssa 20 maalillaan.


title: Heiko Herrlich

text: Jälleen Herrlich jätti seuransa cupin mestarina ja siirtyi Borussia Dortmundiin. Ruhrin alueen todellisessa suurseurassa hän pelasikin uransa loppuun saakka. Hän voitti keltamustien paidassa Bundesliigan mestaruuden kahdesti ja saavutti menestystä myös eurokentillä. Kaudella 1996/97 hän oli mukana voittamassa Mestarien liigaa, jonka loppuottelussa Herrlich ja kumppanit kaatoivat Juventuksen 3–1. Samana vuonna hän juhli Dortmundin paidassa myös FIFA Intercontinental Cupin mestaruutta.


title: Heiko Herrlich

text: Syksyllä 2000 Herrlichillä todettiin aivokasvain. Hän taisteli sairauttaan vastaan ja onnistuneiden hoitojen jälkeen hän palasi pelikentille vuonna 2001. Paluu ei kuitenkaan ollut Herrlichin huippuvuosien veroinen ja hän kärsi useista loukkaantumisista. Lopulta Herrlich lopetti pelaajauransa vuonna 2004.


title: Heiko Herrlich

text: Saksan maajoukkueeseen Herrlich ei koskaan onnistunut tekemään läpimurtoaan. Hän pelasi vuonna 1995 viisi maaottelua ja onnistui kerran maalinteossa.Herrlich suoritti valmentajantutkintonsa vuonna 2005 ja aloitti uransa Borussia Dortmundin organiosaatiossa juniorivalmentajana. Heinäkuussa 2007 hän siirtyi Saksan alle 17-vuotiaiden maajoukkueen peräsimeen ja johdatti nuoret MM-pronssille samana vuonna. Seuraavana vuonna Herrlich siirtyi alle 19-vuotiaiden maajoukkuevalmentajaksi.


title: Heiko Herrlich

text: Lokakuussa 2009 Saksan jalkapalloliitto vapautti Herrlichin tehtävistään ja hän siirtyi Bundesliigassa pelaavan VfL Bochumin päävalmentajaksi. Pesti jäi kuitenkin lopulta lyhyeksi, sillä Herrlich sai potkut huhtikuun lopussa 2010 vain pari päivää ennen kauden toiseksi viimeistä sarjakierrosta.


title: Heiko Herrlich

text: Kesäkuussa 2011 Herrlich palasi valmennustehtäviin 3. Ligassa pelaavan SpVgg Unterhachingin uutena päävalmentajana. Hän luotsasi seuran 3. Ligassa sijalle 15. Tulos ei tyydyttänyt seurajohtoa ja Herrlich sai potkut kauden jälkeen.


title: Heiko Herrlich

text: Kesäkuussa 2013 Herrlichistä tuli FC Bayern Münchenin U17-joukkueen päävalmentaja. Hänen pestinsä kesti kauden 2014/15 loppuun saakka. Vuoden 2016 alussa hänestä tuli Regionalligassa pelaavan SSV Jahn Regensburgin päävalmentaja. Herrlichin johdolla Jahn voitti Regionalliga Bayernin mestaruuden. Herrlich johdatti seuransa myös karsintavoittoon VfL Wolfsburgin II-joukkueesta ja näin Jahn nousi kaudeksi 2016/17 3. Ligaan. Kaudella 2016/17 Herrlich luotsasi sarjanousijan 3. Ligassa kolmanneksi ja nousukarsintoihin. Regensburgin nousu 2. Bundesliigaan varmistui, kun joukkue voitti toisessa nousukarsintaottelussa TSV 1860 Münchenin 2–0 ja koko sarjan yhteismaalein 3–1.


title: Heiko Herrlich

text: Kesäkuussa 2017 Herrlich allekirjoitti kaksivuotisen sopimuksen Bundesliiga-seura Bayer 04 Leverkusenin kanssa. Herrlichin debyyttikausi Leverkusenin peräsimessä päättyi Bundesliigan viidenteen sijaan ja joukkue selvitti tiensä Eurooppa-liigan lohkovaiheeseen. Kaudella 2018/19 Leverkusen menestyi hyvin lohkovaiheessa ja eteni lohkovoittajana pudotuspeleihin. Bundesliigassa kausi sujui heikommin ja joukkue päätyi syyskauden jälkeen Bundesliigassa yhdeksänneksi. Jouluaaton aattona Leverkusen ilmoitti erottaneensa Herrlichin tehtävästään.


title: Janne Malmivaara

text: Janne Malmivaara on suomalainen viulisti. Hän on toiminut Helsingin ammattikorkeakoulu Stadian lehtorina ja vuodesta 2006 Sibelius-Akatemian viulumusiikin lehtorina ja Savonlinnan uuden viulukoulun perustajana vuodesta 2009 yhdessä viulisti Elina Vähälän kanssa.. Janne Malmivaara piti ensikonserttinsa Sibelius-Akatemian Seria-classica -sarjassa vuonna 2002 valmistuttuaan Sibelius-Akatemiasta edellisenä vuonna 2001. Hän on konsertoinut kamarimuusikkona Suomessa eri kokoonpanoissa, mutta myös solistina kuten Nauvon musiikkijuhlilla. Opiskeluvuosinaan hän osallistui Virtuosi di Kuhmo -kamariorkesterin toimintaan vuosina 1992–2002.


title: Edward Maya

text: Edward Maya (oik. Eduard Marian Ilie, s. 29. kesäkuuta 1986 Bukarest, Romania) on romanialainen musiikkituottaja, säveltäjä ja muusikko. Ollessaan vasta 19-vuotias hän sävelsi yhdessä Eduard Carcotan kanssa Mihai Trăistariun "Tornero"-kappaleen, joka oli Romanian edustuskappale Eurovision laulukilpailussa 2006. Lisäksi hän on tehnyt lukuisia kappaleita Akcent-yhtyeelle. Mayan lopullinen läpimurto oli hänen ensimmäinen omissa nimissään julkaisema singlensä "Stereo Love" vuodelta 2009.


title: Paris Hilton’s British Best Friend

text: Paris Hilton's My New BFF on tosi-tv-sarja. Siinä Paris Hilton etsii itsellensä uutta tosi ystävää. Sarja oli kahdeksan osan mittainen ja sitä esitettiin vuonna 2009 MTV:llä, alun perin ITV2-kanavalla. Ystäväkokelaille pidettiin erilaisia haasteita ja sarjan edetessä heitä karsiutui ohjelmasta pois. Paris Hiltonin parhaaksi ystäväksi valikoitui 13 osallistujan joukosta Samuel, joukon ainoa mies.


title: Baseballmaila

text: Baseballmaila on puinen tai alumiininen pamppu, jota käytetään baseballissa pallon lyömiseen sen jälkeen, kun syöttäjä on sen heittänyt. Maila voi olla enintään 70 mm (2,75") paksu paksuimmasta kohdastaan ja 1,1 m (42") pitkä. Tyypillisesti sen paino on vähemmäin kuin yksi kilogramma. Lyöjä yrittää osua palloon molemmin käsin mailasta kiinni pitäen, jotta pääsisi etenemään kentälle.


title: Holmlund

text: Holmlund on muun muassa seuraavien henkilöiden sukunimi:


title: Kalifornian yliopisto (Los Angeles)

text: Kalifornian yliopisto Los Angelesissa (University of California, Los Angeles eli UCLA) on julkinen Kalifornian yliopiston kampusyliopisto. Se sijaitsee Westwoodissa, läntisessä Los Angelesissa, Kaliforniassa.


title: Green Zone

text: Green Zone on vuonna 2010 ensi-iltansa saanut Paul Greengrassin ohjaama yhdysvaltalais-brittiläis-ranskalainen sotaelokuva. Elokuva sijoittuu Irakin sodan alkamisen kaoottisiin päiviin.


title: Green Zone

text: Nyt-liitteessä neljä kriitikkoa antoi elokuvalle pistekeskiarvon 2,8.


title: LIM

text: LIM (oik. Salim Lakhdari, , s. 29. heinäkuuta 1979 Boulogne-Billancourt, Hauts-de-Seine) on ranskalainen rap-artisti ja tuottaja, jolla on algerialaiset sukujuuret.


title: LIM

text: Lakhdari aloitti räppäämisen 11-vuotiaana perustaessaan lähiön kavereiden kanssa Mo'vez Lang -yhtyeen. Sittemmin hänet on tunnettu taiteilijanimellä LIM. Mo'vez Langin kanssa hän teki ensimmäisen kiertueensa, kun toinen samasta kaupungista ollut hiphop-yhtye Sages Poètes de la Rue pyysi heitä mukaan omalle Euroopan kiertueelle vuonna 1994. Sittemmin Mo'vez Lang julkaisi ensimmäisen albumin vuonna 1999, joka ei saavuttanut kaupallista menestystä.


title: LIM

text: LIM ryhtyi sittemmin myös tuottajaksi perustettuaan oman levy-yhtiön Tous Illicites Production, jouduttuaan erimielisyyksiin 45 Scientific -levy-yhtiön kanssa. LIM teki aluksi mixtapeja vuosina 2002–2004, joista kaksi oli hänen omaa soolotuotantoa ja yksi oli yhtyeensä Mo'vez Langin. Tuona aikana hän rupesi yhteistyöhön Aty.k:n Zelerin ja R.A.T:n kanssa. Vuonna 2005 LIM julkaisi ensimmäisen sooloalbuminsa "Enfant du ghetto", jossa hän kertoi maailmastaan, ajatuksistaan ja periaatteistaan. Vuotta myöhemmin edellisestä julkaisusta LIM julkaisi kolmannen mixtapen Triples Violences Urbaines, joka päätyi myös ranskalaisen Le Charts albumilistalle sijalle kolmetoista. Hän julkaisi vuonna 2007 kaksi sooloalbumia, joista ensimmäinen Le Maxi Delinquantia tuotettiin vain 10 000 kappaletta. 2008 LIM tuotti toisen Mo'vez Langin albumin Associés à vie, joka edelliseen albumiin nähden tuotti myös kaupallista menestystä. Albumi sijoittui myös ranskalaisen Le Charts albumilistalla sijalle kolmetoista.


title: LIM

text: Sittemmin vuodesta 2009 lähtien LIM on tehnyt yhteislevyjä eri rap-artistien kanssa, kuten Zelerin ja Meidayn. Parhaiten näistä menestyi ranskalaisen Le Chartsin soittolistalla Evolution Urbaine, joka sijoittui kuudenneksitoista.


title: Liettuan suuriruhtinas

text: Liettuan suuriruhtinas (, , ) oli Liettuan suuriruhtinaskunnan sekä tätä seuranneen Puolan kuningaskunnan ja Liettuan suuriruhtinaskunnan eli Puola-Liettuan hallitsijan virkanimitys.


title: Liettuan suuriruhtinas

text: Varhaiset suuriruhtinaat hallitsivat Liettuassa 1236–1291. Heistä ainoastaan ensimmäinen, suuriruhtinas Mindaugas I, kruunattiin 1253 myös Liettuan kuninkaaksi (). Vuosina 1291-1440 Liettuan suuriruhtinaskuntaa hallitsi Gemindisin hallitsijasuku ja 1440-1572 Jagellon hallitsijasuku. Sigistmund III:n aikana vuonna 1569 Liettuan suuriruhtinaskunta ja Puolan kuningaskunta solmivat valtioliiton, joka kesti Puolan kolmanteen jakoon saakka 1795.


title: Ifolor

text: Ifolor (entinen Ifi) on valokuvatuotteita valmistava suomalais-sveitsiläinen yritys. Yrityksen toimipaikkana on Kerava.


title: Ifolor

text: Yritys valmistaa digitaalisista kuvatiedostoista valokuvia ja muita kuvatuotteita. Lisäksi sen palveluihin kuuluu valokuvien kehittäminen perinteisistä filmirullista. Ifolorin liikevaihto on 19 miljoonaa euroa, ja sen palveluksessa Keravalla työskentelee noin 80 henkilöä. Yhtiölle on myönnetty Avainlippu.


title: Ifolor

text: Ifolorin liikeidea on tarjota netin kautta tilattavia kuvatuotteita, jotka toimitetaan postitse suoraan asiakkaan kotiin. Tuotevalikoimaan kuuluvat valokuvien lisäksi kuvakirjat, kuvakalenterit, kuvakortit, kuvajulisteet, sisustustaulut sekä erilaisia kuvalahjoja.


title: Ifolor

text: Ifolor Oy:n kaikki tuotteet valmistetaan Suomessa. Keravalla sijaitseva tehdas toimii suljettuna järjestelmänä, josta ympäristöön ei karkaa päästöjä. Ifolor huolehtii ympäristöstä myös kierrättämällä kaikkia raaka-aineitaan.


title: Ifolor

text: Ifolor aloitti toimintansa Suomessa 1971 silloisen Kuva-Sammon postimyyntiosastona. Vuonna 1991 perustettiin Ifi Oy, jonka toiminta perustui postimyyntiin. Valokuvaamisen digitalisoituessa Ifi Oy ryhtyi kehittämään tilaus- ja tuotantoprosessejaan vastaamaan toimialan uusia vaatimuksia. Tässä vaiheessa tuotevalikoima laajeni pelkistä valokuvista muihin kuvatuotteisiin ja toiminta siirtyi yhä enemmän nettiin.


title: Ifolor

text: Vuonna 2006 sveitsiläinen Photocolor AG (perustettu 1961) osti Ifin. Vuonna 2007 Ifi ja Photocolor yhdistivät brändinsä ja syntyi Ifolor, joka toimii nykyisin 15 eri maassa.


title: Vera Drake

text: Vera Drake (televisiossa esitetty myös nimellä Vera Draken salaisuus) on Mike Leighin yhteiskunnallinen elokuva vuodelta 2004. Imelda Staunton esittää elokuvassa hyväsydämistä siivoojaa, joka tekee 1950-luvun Lontoossa abortteja korvauksetta köyhille naisille, vaikka raskauden keskeytys on tuolloin Britanniassa laitonta.


title: Iso laitahyökkääjä

text: Iso laitahyökkäjä on yksi koripallon pelipaikoista. Tämän pelipaikan pelaajan tehtäviin kuuluu levypallojen ottaminen, jonka takia iso laitahyökkäjä pelaa sekä hyökkäys- että puolustuspäässä korin läheisyydessä. Tällä pelipaikan pelaaja helpottaa myös sentterin peliä.


title: Iso laitahyökkääjä

text: Ensimmäisenä nykyaikaisen ison laitahyökkääjään tunnusmerkit täyttäneenä pelaajana pidetään Maurice Lucasia. Muita tunnettuja pelipaikan pelaajia ovat muun muassa Karl Malone ja Charles Barkley sekä suomalaisista Hanno Möttölä. Barkley tuli tunnetuksi lyhyen kokonsa ja suuren ponnistusvoimansa takia.


title: Kootut levyt osa 12 (Olavi Virta)

text: Kootut levyt osa 12 on vuonna 1995 julkaistu Olavi Virran kokoelmalevy, johon on koottu hänen levytyksiään vuodelta 1953.


title: Point forward

text: Point forward on epävirallinen koripallon pelipaikka. Point forward on yleensä iso laitahyökkääjä tai pieni laitahyökkääjä. Joissakin tapauksissa myös takamiestä on peluutettu kyseisessä roolissa.


title: Point forward

text: Ensimmäisiä kertoja pelaajia alettiin peluuttaa point forwardina 1970-luvulla. Milwaukee Bucksin pelaajat Marques Johnson ja Paul Pressey tulivat 1980-luvulla tunnetuiksi pelipaikan edustajina. Valmentajista erityisesti Don Nelson tuli tunnetuksi point forwardien käytöstä.


title: Point forward

text: Usein point forwardina pelaavien pelaajien tulee osata hyvä pallonhallinta ja kentän näkeminen. Tunnettuja peliroolin pelaajia ovat muun muassa Scottie Pippen ja Tracy McGrady.


title: Tonel

text: António Leonel Vilar Nogueira Sousa eli Tonel (s. 13. huhtikuuta 1980 Lourosa, Portugali) on portugalilainen jalkapalloilija. Hän edustaa kroatialaista Dinamo Zagrebia ja on pelipaikaltaan keskuspuolustaja.


title: Tonel

text: Tonel on Porton junioriakatemian kasvatti. Ensiesiintymisensä ammattilaisurallaan hän teki kaudella 2000–2001, kun hänet lainattiin Académica de Coimbraan. Hän pelasi joukkueessa yhteensä kolme kautta, jonka jälkeen siirtyi kesällä 2008 Marítimoon. Osana kauppaa brasilialaissyntyinen Pepe siirtyi Portoon.


title: Tonel

text: Tonel pelasi Marítimossa kokonaisuudessaan hyvän kauden ja pääsi pelaamaan myös eurokentillä, kun joukkue karsi paikasta Uefa-cupin lohkovaiheeseen. Otteluita kauden aikana maan pääsarjassa kertyi 28, joissa hän teki yhden maalin. Tonel pelasi yhdessä Mitchell van der Gaagiin kanssa puolustuksen keskustassa, ja nousi joukkueen johtohahmoksi kauden aikana.


title: Tonel

text: Hyvän kautensa jälkeen Marítimossa hän siirtyi Sporting Clube de Portugaliin 500 000 euron siirtokorvauksella ja sopimus oli pituudeltaan kolmivuotinen. Myöhemmin urallaan hän jatkoi sopimustaan joukkueen kanssa vuoteen 2011. Kaudella 2007–2008 Tonel teki viisi maalia, joista yksi tuli Mestarien liigan ottelussa ukrainalaista Dynamo Kiovaa vastaan. Sporting voitti ottelun lopulta numeroin 2–1.


title: Tonel

text: Lokakuussa 2008 loukkaannuttuaan ottelussa Paços de Ferreiraa vastaan, hän menetti pelipaikkansa nuorelle Daniel Carriçolle eikä onnistunut enää nousemaan avauskokoonpanoon loppukauden aikana. Seuraavalla kaudella Tonel onnistui jälleen nousemaan pelaavaan kokoonpanoon.


title: Tonel

text: Tonel teki ensiesiintymisensä Portugalin maajoukkueessa 15. marraskuuta 2006 pelatussa karsintaottelussa Kazakstania vastaan. Toisen ottelunsa hän pelasi hieman reilu kolme vuotta myöhemmin 3. maaliskuuta 2010 Kiinaa vastaan, kun hän sai kutsun viime hetkillä loukkaantuneen Ricardo Carvalhon tilalle.


title: COMS (satelliitti)

text: COMS on vuonna 2010 laukaistu Etelä-Korean sää- ja tietoliikennesatelliitti, joka tekee myös meritutkimusta.


title: COMS (satelliitti)

text: EADS Astrium rakensi satelliitin toukokuussa 2005 solmitun urakkasopimuksen perusteella perustuen Eurostar-3000S-satelliittiin. Tilaajana oli maan avaruushallinto, KARI. Satelliitin korealainen radiohyötykuorma toimii Ka-kaistalla. Se laukaistaan yhdessä Arabsat 5A -tietoliikennesatelliitin kanssa Ariane 5 -kantoraketilla. Satelliitti painaa 2 400 kg ja toimii 7 vuotta.


title: COMS (satelliitti)

text: COMS on KARIn ensimmäinen geostationaarisen radan satelliitti. Se on merkittävä osa Etelä-Korean avaruustoiminnan 15-vuotissuunnitelmaa.


title: Meteosat Third Generation

text: Meteosat Third Generation (MTG) on eurooppalaisen EUMETSATin kolmannen sukupolven geostationaarisen radan sääsatelliittiperhe, joita aletaan laukaista avaruuteen vuonna 2020.


title: Meteosat Third Generation

text: Satelliittiohjelman kustannus on 3,3 miljardia euroa, josta kahden ensimmäisen satelliitin kehittäminen Euroopan avaruusjärjestössä maksaa 1,3 miljardia euroa. Toinen satelliittityyppi on kuvaava (I, Imager) ja toinen luotaava (S, Sounder). Kaikkiaan näitä tehdään yhteensä kuusi kappaletta kaksi MTG-S- ja neljä MTG-I-satelliittia.


title: Meteosat Third Generation

text: Hankkeen päärahoittajat ovat Ranska ja Saksa, jotka joutuivat talvella 2010 kriisiin, kun Euroopan avaruusjärjestön tarjouskilpailussa saksalainen Astrium-yritys ei voittanut pääurakoitsijuutta vaan sen voitti ranskalainen Thales Alenia Space, joka on toiminut aiempienkin geostationaarisen kiertoradan Meteosat-satelliittien pääurakoitsijana. Saksalainen OHB-yhtiö sai kuitenkin urakasta isohkon työosuuden. Myös Saksan sisällä eri avaruustoiminnan rahoittajat - DLR ja liikenneministeriö - kiistelivät toiminnastaan ESAssa ja EUMETSATissa vuonna 2008, jolloin ohjelmiin sitouduttiin - DLR panosti liian vähän ESAn kautta, jotta Saksa olisi saanut täyden vallan ohjelmaan. Maaliskuun 2010 lopussa MTG-ohjelma ei saanut hyväksyntää EUMETSATissa, jossa päätökset tehdään yksimielisesti. Asiaa soviteltiin pitkin kesää ja syksyä ja marraskuun 12. päivänä Saksa sitoutui ohjelmaan formaalisti EUMETSATissa, joka merkinnee kiistan loppua ja satelliittien toteutuksen alkua. 18. marraskuuta 2010 ESA solmi tilaussopimuksen Thales Alenia Space-yhtiön kanssa.


title: Michael Finley

text: Michael Howard Finley (s. 6. maaliskuuta 1973 Melrose Park) on yhdysvaltalainen koripalloilija, joka edustaa nykyisin Boston Celticsiä.


title: Michael Finley

text: Finley pelasi yliopistokoripalloa Wisconsinin yliopistossa, josta hän osallistui . Finley oli Phoenix Sunsin 21. varaus ja hän edustikin seuraa ensimmäisen ammattilaiskautensa ajan. Edustettuaan joukkuetta puolitoista kautta hänet myytiin Dallas Mavericksiin, joka osoittautui hyväksi hänen uransa kannalta. Finley pelasi Dallasissa aina vuoteen 2005 saakka, jonka jälkeen hän liittyi San Antonio Spursin joukkueeseen. Maaliskuussa 2010 Finley siirtyi Bostoniin.


title: Fernando (jalkapalloilija, 1987)

text: Fernando Francisco Reges, yleensä vain Fernando (s. 25. heinäkuuta 1987 Alto Paraíso de Goiás, Brasilia) on brasilialainen jalkapalloilija. Hän edustaa turkkilaista Galatasarayta, jonne hän siirtyi vuonna 2017 Englannin Valioliigan Manchester Citystä. Hän on pelipaikaltaan puolustava keskikenttäpelaaja.


title: Fernando (jalkapalloilija, 1987)

text: Heinäkuussa 2007 Fernando teki viisivuotisen sopimuksen Porton kanssa, jonne hän siirtyi kotimaansa Vila Novasta. Ensimmäisellä kaudellaan 2007–2008 hänet lainattiin Estrela Amadoraan, jossa hän kuului joukkueen avauskokoonpanoon läpi kauden.


title: Fernando (jalkapalloilija, 1987)

text: Seuraavaksi kaudeksi 2008–2009 hän palasi Portoon. Hän pelasi yhdessä Raul Meirelesin ja Lucho Gonzálezin kanssa keskikentällä ja kauden päätteeksi joukkue varmisti neljännen perättäisen pääsarjamestaruutensa.


title: Fernando (jalkapalloilija, 1987)

text: 8. helmikuuta 2014 Fernando teki seuran kanssa vuoteen 2017 ulottuvan jatkosopimuksen. Hän siirtyi kuitenkin Manchester Cityyn 15 miljoonan euron siirtosummalla kesällä 2014.


title: Merlin Olsen

text: Merlin Jay Olsen (15. syyskuuta 1940 Logan, Utah – 11. maaliskuuta 2010 Duarte, Kalifornia) oli yhdysvaltalainen amerikkalaisen jalkapallon pelaaja, pelipaikaltaan puolustuksen sisempi linjamies (). Urheilu-uransa jälkeen hän toimi muun muassa näyttelijänä.


title: Merlin Olsen

text:
Olsen pelasi Utahin osavaltionyliopiston joukkueessa ennen kuin Los Angeles Rams varasi hänet NFL:ään numerolla kolme vuoden 1962 NFL Draftin ensimmäisellä kierroksella. Hän edusti seuraa koko viisitoistavuotisen ammattilaisuransa, kaudesta 1962, jolloin hänet palkittiin NFL:n vuoden tulokkaana, kauteen 1976. Hän kuului 1960-luvulla lempinimen ”Fearsome Foursome” saaneeseen puolustuslinjaan yhdessä Rosey Grierin, Deacon Jonesin ja Lamar Lundyn kanssa. Olsen pelasi urallaan 208 NFL:n runkosarjaottelua, joissa hänelle kertyi 915 suoritettua taklausta, mikä oli pitkään Ramsin seuraennätys. James Laurinaitis ylitti ennätyksen vuonna 2015.
Olsen valittiin neljätoista kertaa, vuosina 1963–1976, NFL:n tähdistöotteluun eli Pro Bowliin. Samaan ovat yltäneet hänen lisäkseen hyökkäyksen linjamies Bruce Matthews, pelinrakentaja Peyton Manning ja sisempi laitahyökkääjä Tony Gonzalez. Hänet valittiin myös NFL:n 1960- ja 1970-lukujen tähdistöjoukkueisiin ja vuonna 1994, liigan täyttäessä 75 vuotta, liigan kaikkien aikojen tähdistöjoukkueeseen. Vuonna 1982, muutama vuosi pelaajauransa päättymisen jälkeen, hänet valittiin Pro Football Hall of Famen jäseneksi.


title: Merlin Olsen

text: Pelaajauransa jälkeen Olsen toimi amerikkalaisen jalkapallon kommentaattorina aluksi NBC:llä ja myöhemmin CBS:llä. Hän työskenteli myös näyttelijänä muun muassa televisiosarjassa "Pieni talo preerialla" ("Little House on the Prairie"), jossa hän esitti Jonathan Garveyn roolia, ja sarjoissa "Father Murphy" ja "Aaron's Way", joissa hän oli pääroolissa.


title: Merlin Olsen

text: Olsen oli naimisissa. Hänellä oli vaimonsa Susanin kanssa kolme lasta, kaksi tytärtä ja poika. Hänellä oli myös useita sisaruksia. Heistä kaksi, Orrin ja Phil, pelasivat niin ikään NFL:ssä.


title: Merlin Olsen

text: Olsen kuoli 69-vuotiaana mesotelioomaan maaliskuussa 2010. Tauti diagnosoitiin vuonna 2009.


title: Takada Gakudo

text: Takada Gakudō (jap. 髙田學道) (s. 19. kesäkuuta 1939 Jokohama, Japani) on Nippon Iaidō Kyōkain eli Japanin iaidō-yhdistyksen puheenjohtaja, Musō Shinden-ryū, Gotô-ha tyylisuunnan 20. pääopettaja ja Jokohamassa sijaitsevan Yūshigijuku-dōjōn johtaja.


title: Takada Gakudo

text: Takada-sensei aloitti kendōn 13-vuotiaana ja liittyi iaidō-opettajansa Matsuo Kenpun dōjōhon 15-vuotiaana. Vuodesta 1986 eli siitä lähtien kun hän sai 8. danin hän on käynyt Pohjoismaissa, Baltian maissa tai Bulgariassa opettamassa pari kertaa vuodessa. Hän on ollut hanshi iaidōssa vuodesta 1996 lähtien ja 10. danin hän sai vuonna 2004. Lisäksi hänellä on kendōssa kyōshi 7. dan ja muissakin budō-lajeissa dan-arvoja.


title: Takada Gakudo

text: Takada Gakudō on naimisissa Rumin (hanshi 9. dan) kanssa ja heidän poikansa on Tokudō (徳道, renshi 8. dan).


title: Karnosinaasi

text: Karnosinaasi on entsyymi, joka pilkkoo karnosiinidipeptidiä elimistössä.


title: Karnosinaasi

text: Karnosinaasientsyymi pilkkoo karnosiinia veressä ja muissa kudoksissa. Karnosinaasit ovat haimassa tuottuviin eksopeptidaaseihin kuuluvia dipeptidaaseja (EC 3.4.13.3) joita erittyy ruuansulatukseen ohutsuolessa.


title: Karnosinaasi

text: Karnosinaasia on muun muassa nisäkkäiden hermokudoksessa.


title: Karnosinaasi

text: Karnosinaasientsyymin puutosta karnosinemiaa aiheuttaa CNDP1-geenin mutaatio kromosomissa 18. Oireina ovat hermoston kehityksen ja toiminnalliset ongelmat.


title: Vilnan historia

text: Vilnan historian ("Vilnius") kirjallisia lähteitä sisältävä historiallinen aika alkaa lähteissä vuonna 1323. Liettuan suuriruhtinas Gediminas kehottaa eri maihin lähettämissään kirjeissään kauppiaita ja käsityöläisiä saapumaan Vilnaan.


title: Vilnan historia

text: Vilna mainitaan samana vuonna Liettuan suuriruhtinaskunnan pääkaupunkina. Vuonna 1387 Liettuan suuriruhtinas Vladislav II Jagello myönsi Vilnalle Magdeburgin kaupunginoikeudet. Arkeologiset jäänteet eri puolilta kaupunkia osoittavat, että alue on ollut asuttuna jo varhaiskeskiajalta lähtien.


title: Vilnan historia

text: Vuodesta 1569 Vilna oli osa Puola-Liettuaa ja kasvavan puolalaisen vaikutuksen alaisena Puolan viimeiseen jakoon 1795 asti. Siitä muodostui varsinkin 1597 perustetun yliopistonsa ansiosta valtakunnan johtava kulttuurikeskus.


title: Vilnan historia

text: Vuodesta 1795 kaupunki kuului Venäjän keisarikuntaan ensimmäiseen maailmansotaan saakka. Liettuan itsenäistyessä 1918 Vilnan asema jäi kiistanalaiseksi. Lopulta 1922 kaupunki liitettiin uudelleen itsenäistyneeseen Puolan tasavaltaan puolalaisten järjestämän sotilasoperaation seurauksena. Neuvostoliitto valtasi Vilnan seudun Puolalta syyskuussa 1939, kun se oli yhdessä natsi-Saksan kanssa hyökännyt Puolaan ja jakanut sen keskenään. Neuvostoliitto antoi Vilnan ja sen lähialueet Liettualle, joka teki Vilnasta pääkaupunkinsa. Neuvostoliitto miehitti ja liitti Liettuan itseensä kesällä 1940. Natsi-Saksa miehitti Vilnan kesällä 1941 ja piti sitä hallussaan siihen asti, kun puna-armeija valtasi sen uudelleen 1944. Sodan päätyttyä Vilnasta tuli Liettuan pääkaupunki Neuvostoliittoon kuuluneessa Liettuan neuvostotasavallassa. Vuodesta 1991 se on ollut itsenäisen Liettuan tasavallan pääkaupunki.


title: Vilnan historia

text: Liettuan tasavalta julistettiin itsenäiseksi 16. helmikuuta 1918. Saksalaisten joukkojen päätettyä osaltaan ensimmäisen maailmansodan 11. marraskuuta 1918 kaupunki jäi kenraalimajuri Władysław Wejtkon ja Stefan Mokrzeckin johtamien puolalaisten itsepuolustusjoukkojen (Samoobrona) haltuun. Neuvosto-Venäjää johtanut kansankomissarien neuvosto julisti 13. marraskuuta 1918 mitättömäksi Brest-Litovskin rauhansopimuksen, jonka perusteella se oli tunnustanut myös Liettualle itsenäisyyden. 8. joulukuuta 1918 muodostettiin Vilnan vallankumoushallitus, jonka jäsenet muodostuivat Liettuan kommunistisen puolueen jäsenistä. Puolueen johtajaksi valittiin Vincas Mickevičius-Kapsukas. Hänen johtamansa vallankumoushallitus julisti seuraavana päivänä ottaneensa kaupungin valtaansa. Myös heitä vastustavat Liettuan Augustīns Voldemārsin ensimmäinen hallitus ja puolalainen komitea julistivat ottaneensa kaupungin haltuunsa.


title: Vilnan historia

text: Vilnan alueelle perustettiin 21. joulukuuta 1918 saksalainen Freikorps-joukko "Rautaprikaati (Die Eiserne Brigade)", jonka tarkoituksena oli estää hyökkääviä neuvostovenäläisiä joukkoja ottamasta Kuurinmaata haltuunsa.


title: Vilnan historia

text: Kaupunkiin vielä jääneet saksalaiset joukot vetäytyivät Vilnasta 31. joulukuuta 1918. Liettualaiset bolševikit perustivat 1. tammikuuta 1919 noin tuhatmiehisen Samogitian rykmentin Šiauliaissa, noin kahdensadan kilometrin päässä Vilnasta. Alkaneessa Liettuan–Neuvosto-Venäjän sodassa Vilna ajautui bolševikkien haltuun 5. tammikuuta 1919. Kaupunkia yrittivät puolustaa viiden päivän ajan puolalaisen kenraalimajuri Władysław Wejtkon komentamat paikalliset puolalaiset joukot.


title: Vilnan historia

text: Neuvostovenäläisten joukkojen tultua kaupunkiin 15. tammikuuta 1919, oli kaupungissa jo vakiinnutettu neuvostovalta. 18. tammikuuta 1919 saksalaiset ja neuvostovenäläiset allekirjoittivat sopimuksen neuvostovenäläisten joukkojen demarkaatiolinjasta, mikä kielsi neuvostovenäläisiä hyökkäämästä Kaunasin. Niiden oli hyökättävä Alytusin tai Kėdainiain kautta.


title: Vilnan historia

text: Puolan–Neuvosto-Venäjän sodan jatkuttua puolalaisten 16. huhtikuuta 1919 alkaneessa hyökkäyksessä Vilnaan kaupunki siirtyi puolalaisten joukkojen valtaan 19. huhtikuuta – 21. huhtikuuta 1919 kestäneiden Vilnan katutaisteluiden jälkeen. Puolalaiset joukot onnistuivat hyökkäyksen ansiosta varmistamaan itselleen Vilnan lisäksi myös Lidan, Pinskin, Navahrudakin ja Baranovichi hyökkäyksensä aikana.


title: Vilnan historia

text: 9. lokakuuta 1920 puolalaiset valtasivat Vilnan. Puolan johtaja Józef Piłsudski tunnusti 24. elokuuta 1923 Vilnan yliopistossa pitämässään puheessa, ettei Keski-Liettuan tasavallan perustanut kenraaliluutnantti Lucjan Żeligowski ollut vallannut kaupunkia luvatta kapinoidakseen, vaan hänen erityismääräyksestään. Paljastus nöyryytti liettualaisia, mutta toisaalta teki myös Puolan diplomatian kyseenalaiseksi.


title: Vilnan historia

text:
Lucjan Żeligowski itsenäiseksi julistamassa Keski-Liettuan tasavallassa, jota hallitsi Keski-Liettuan hallitseva komissio, järjestettiin Vilnan sejmin vaalit. Vilnan sejm hyväksyi 20. helmikuuta 1922 liittymisen Puolan tasavaltaan Vilnan maana, jonka Puolan tasavalta järjesti osakseen, Vilnan voivodikunnaksi 20. tammikuuta 1926. Vilnan voivodikunnan jakoi Neuvostoliitto Puolan tasavallan lakkauduttua 1939 Valko-Venäjän sosialistisen neuvostotasavallan Vileikan alueeksi ja Liettuan tasavallalle palautettavaksi alueeksi, johon myös Vilnan kaupunki sisältyi.
Vilna liitettiin Puolan tasavaltaan 24. maaliskuuta 1922. Länsivallat hyväksyivät Vilnan Puolalle kuulumisen maaliskuussa 1923. Liettuan tasavallan hallitus kieltäytyi hyväksymästä päätöstä. Vilnan menettämisestä Puolalle tuli Liettuassa jatkuvasti esillä oleva sisäpoliittinen kysymys eikä status quon hyväksyminen tullut kysymykseen ainoallekaan vallassa pysymään aikovalle hallitukselle. Koska Vilnan menetys oli länsivaltojen takaama, tuli liettualaisista kriittisiä Versailles'n rauhansopimuksen suhteen, mikä eristi maata voittajavalloista diplomaattisesti.


title: Vilnan historia

text: Vilnan kysymystä käsiteltiin Kansainliiton neuvostossa. Puolan tasavallan suosituksen mukaisesti Vilnan asemasta päätettiin, että sitä käsitellään 28. kesäkuuta 1919 solmitun vähemmistöjen sopimuksen perusteella eikä kysymyksenä alueesta, jolla vallitsi kiista itsenäisyydestä. Kansainliiton neuvosto päätti 3. helmikuuta 1923, että alueelle perustetaan neutraali demarkaatiolinja. Päätös astui voimaan 15. helmikuuta 1923, minkä vuoksi puolalaiset pitivät alueella ainoastaan poliisia omalla puolellaan toivoen välttävänsä vastustusta, jota liettualaiset vapaaehtoisjoukot aiheuttivat. Puolalaiset vetosivat suurlähettiläiden konferenssiin, jotta itärajasta tehtäisiin päätös mahdollisimman nopeasti. Suurlähettiläiden konferenssi ilmoitti, että se voisi myöntää Liettualle oikeuden Memelin alueeseen seuraavilla ehdoilla: alueelle on myönnettävä autonomia, on hyväksyttävä liittoutuneiden kustannukset alueen hallinnassa, hyväksyttävä Memel suoritukseksi Saksan valtakunnalle määrätyistä sotakorvauksista sekä hyväksyttävä Niemenjoen kansainvälistäminen Versailles'n rauhansopimuksen mukaisesti. Kansainliittoa edustavat ranskalaisjoukot poistuivat Memelistä odottamatta Liettuan hallituksen vastausta aamulla 17. helmikuuta 1923, minkä seurauksena liettualaiset nostivat iltapäivällä Liettuan lipun sataman lipputankoon.


title: Vilnan historia

text: Liettuan Ernestas Galvanauskasin toinen hallitus valitti 18. helmikuuta 1923 Kansainliiton pääsihteerille puolalaisten aiheuttamasta aggressiosta Oranin alueella, minkä puolalaiset torjuivat väittämällä tapahtunutta liettualaisten vapaaehtoisjoukkojen aikaansaamaksi.


title: Vilnan historia

text: Päätös Vilnan jättämisestä Puolan haltuun aiheutti Liettuassa poliittista kuohuntaa. Vaikkei Liettuan ulkoasiainministeriössä esittänyt Neuvostoliiton ottamista mukaan asian ratkaisuun, muodostui vaikutusvaltainen liettualainen liike, jonka mukaan "Euroopan valtioiden ei pidä ratkaista Vilnan kysymystä ilman Venäjää". Antanas Smetona puhui jopa siitä, että Vilna pitäisi ottaa takaisin Puolalta Venäjän tuella.


title: Vilnan historia

text: Neuvostoliitto valtasi Vilnan Puolalta 19. syyskuuta 1939 ryhdyttyään 17. syyskuuta alkaen Saksan kanssa jakamaan Puolan tasavaltaa. Puolalaiset ja neuvostoliittolaiset joukot kävivät kaupungin hallinnasta Vilnan taistelun 18.–19. syyskuuta 1939. Vilnan sotilaskomentaja, eversti Jarosław Okulicz-Kozaryn, kokosi noin kymmenen jalkaväkipataljoonan vahvuisen joukon, joka oli kuitenkin aseistettu vain kevyesti noin 40 konekiväärillä, 15 kenttätykillä tai panssarintorjuntatykillä sekä viidellä ilmatorjuntatykillä. Vakinaisen sotaväen ohella puolustajiin kuului vapaaehtoisia.


title: Vilnan historia

text: 10. lokakuuta 1939 Neuvostoliitto ilmoitti siirtävänsä kaupungin Liettuan tasavallalle noin kahden viikon kuluessa. Vilnan hallinta annettiin 28. lokakuuta 1939 liettualaisille.


title: Vilnan historia

text: Neuvostoliitto otti 15. kesäkuuta 1940 Vilnan toisen kerran haltuunsa sotilaallisesti osana hanketta liittää Liettuan tasavalta Liettuan sosialistisena tasavaltana Neuvostoliittoon. 21. heinäkuuta 1940 Liettuan tasavallasta tulee Liettuan sosialistinen neuvostotasavalta, joka liitetään Neuvostoliittoon 3. elokuuta 1940. Vilna näin menettää itsenäisen valtion pääkaupungin aseman muuttuen neuvostotasavallan pääkaupungiksi.


title: Vilnan historia

text: Saksan aloitettua sotatoimet Neuvostoliittoa vastaan 22. kesäkuuta 1941 joutui Vilna saksalaisten miehittämäksi jo sodan kolmantena päivänä 24. kesäkuuta 1941. Jotkut juutalaiset pakenivat itään, mutta pääosa heistä jäi saksalaisten miehittämälle alueelle. Saksalaiset perustivat 5. syyskuuta 1941 kaksi ghettoa juutalaisten asuttamista varten. Ensimmäiseen koottiin noin 30 000 juutalaista ja toiseen noin 9 000–11 000 juutalaista. Saksalainen Einsatzgruppe yhdessä liettualaisen täydennyspoliisin kanssa surmasi noin 8 000 juutalaista Vilnan lounaispuolella, Paneriaissa.


title: Vilnan historia

text: Neuvostoliitto otti Vilnan haltuunsa saksalaisilta 13. heinäkuuta 1944 ja se julistettiin neuvostotasavallan pääkaupungiksi. Juutalaisvainoilta säästyneitä juutalaisia oli noin 2 000–3 000. Puolalaisia siirrettiin Valko-Venäjälle, joten kaupunki muuttui väestöltään liettualaiseksi, kun se oli ennen sotaa ollut puolalais-juutalainen. Neuvostoliiton kaudella väestö osittain venäläistyi.


title: Vilnan historia

text: Neuvostoliiton vastaiset protestit alkoivat Vilnassa vuonna 1987 ja Sąjūdis-uudistusliike alkoi vaatia muutoksia Vytautas Landsbergisin johtamana. Suurin mielenosoitus pidettiin elokuussa 1988, jolloin noin satatuhatta ihmistä protestoi Saksan ja Neuvostoliiton hyökkäämättömyyssopimuksen vuosipäivänä. Mielenosoittajat hajotettiin, vaikka he eivät esittäneet varsinaisia uudistusvaatimuksia. Maaliskuussa 1990 uudistusliike julisti Liettuan itsenäiseksi. Vastavetona Neuvostoliitto alkoi tukea Liettuassa asuvien venäläisten Inter-liikettä, mutta varsin pian myös he alkoivat vaatia uudistuksia. Tammikuussa 1991 neuvostoarmeijan OMON-joukot hyökkäsivät raskain asein Vilnan TV-tornia puolustaneita mielenosoittajia vastaan ja 13 mielenosoittajaa sai surmansa. Lopullinen irrottautuminen Neuvostoliitosta tapahtui Neuvostoliiton vallankaappausyrityksen aikana elokuussa 1991.


title: Vilnan historia

text: Vilna modernisoitui 1990-luvulla nopeasti. Elokuussa 1991 Vilna toimi Euroopan kulttuuripääkaupunkina vuonna 2009.


title: Superoksididismutaasi 1

text: Superoksididismutaasi 1 (SOD1) on yksi ihmisen superoksididismutaasientsyymeistä. Sen EC-numero on 1.15.1.1. Superoksididismutaasi 1 koodaa SOD1-geeni, joka sijaitsee kromosomissa 21. SOD1-geenin mutaatiot liittyvät ALS-taudin eli amyotrofisen lateraaliskleroosin kehitykseen.


title: Patagonianmeriharakka

text: Patagonianmeriharakka ("Haematopus leucopodus") on eteläamerikkalainen kahlaajalintu. Sen esiintymisalue käsittää mantereen eteläosan Chilelle kuuluvalta Chiloén saarelta ja Argentiinan eteläosan Chubutista Kap Horniin ja Falklandsaarille. Lajin holotyypin kuvaili Prosper Garnot Falklandsaarilta vuonna 1826.


title: Sysimeriharakka

text: Sysimeriharakka ("Haematopus fuliginosus") on australialainen kahlaaja. Sen elinympäristö käsittää mantereen rannikot ja lähisaaret sekä Tasmanian. Siitä tunnetaan kaksi alalajia. Lajin holotyypin kuvaili John Gould Tasmaniasta 1845.


title: Australianmeriharakka

text: Australianmeriharakka ("Haematopus longirostris") on australialainen kahlaajalintu. Sen esiintymisalue käsittää mantereen rannikot ja Tasmanian sekä Molukkien kaakkoisosan Aru- ja Kaisaaret. Lajia tavataan yleisesti myös Papua-Uuden-Guinean etelärannikolla, mutta pesintää ei ole varmistettu. Lajin holotyypin kuvaili Louis Jean Pierre Vieillot Uudesta Etelä-Walesista vuonna 1817.


title: Afrikanjassanat

text: Afrikanjassanat ("Actophilornis") on rantalintujen lahkoon ja jassanoiden heimoon kuuluva lintusuku. Afrikanjassanoita on kaksi lajia:


title: Amerikanjassanat

text: Amerikanjassanat ("Jacana") on rantalintujen lahkoon ja jassanoiden heimoon kuuluva lintusuku. Amerikanjassanoita on kaksi lajia:


title: Afrikanjassana

text: Afrikanjassana ("Actophilornis africanus") on afrikkalainen kahlaaja. Sen elinympäristö käsittää Saharan eteläpuolisen Afrikan kosteikot, ja se puuttuu laajoilta kuivilta ja metsäisiltä aloilta. Lajin holotyypin kuvaili Johann Friedrich Gmelin Etiopiasta 1789.


title: Madagaskarinjassana

text: Madagaskarinjassana ("Actophilornis albinucha") on Madagaskarin kotoperäinen kahlaaja. Sen elinympäristö käsittää koko saaren lukuun ottamatta etelä- ja kaakkoisosan vuoristoa ja aavikoita. Lajin holotyypin kuvaili Isidore Geoffroy Saint-Hilaire Madagaskarista 1832.


title: CNDP1

text: CNDP1, karnosiini dipeptidaasi 1, on ihmisen kromosomissa 18 sijaitseva geeni. CNDP1 koodaa karnosinaasin, Beta-Ala-His dipeptidaasi-entsyymin.


title: CNDP1

text: CNDP1 geenissä tapahtuneet mutaatiot saattavat aiheuttaa karnosinemian.


title: Helttajassana

text: Helttajassana ("Jacana jacana") on eteläamerikkalainen kahlaaja. Sen laaja elinympäristö käsittää mantereen pohjois- ja itäosan Pohjois-Perua, Uruguayta ja Pohjois-Argentiinaa myöten. Se elää myös Panamassa. Siitä tunnetaan kuusi alalajia. Lajin holotyypin kuvaili Carl von Linné Surinamesta 1766.


title: Näin koulutat lohikäärmeesi

text: Näin koulutat lohikäärmeesi ("How to Train Your Dragon") on DreamWorks Animationin tuottama fantasiateemainen animaatioelokuva, joka sai ensi-iltansa 26. maaliskuuta 2010. Elokuva perustuu löyhästi Cressida Cowellin vuonna 2003 julkaistuun samannimiseen kirjaan.


title: Näin koulutat lohikäärmeesi

text: Elokuva sijoittuu kuvitteelliseen viikinkien ja lohikäärmeiden kansoittamaan maailmaan. Tarinan päähenkilö on teini-ikäinen Hikotus (), joka päätyy heimonsa perinteiden vastaisesti ystävystymään lohikäärmeen kanssa sen surmaamisen sijasta.


title: Näin koulutat lohikäärmeesi

text: Ensi-iltaviikonlopun melko keskinkertaista tuotosta huolimatta "Näin koulutat lohikäärmeesi" osoittautui taloudelliseksi menestykseksi, minkä perusteella DreamWorks Animation ilmoitti vuoden 2010 huhtikuun lopulla tuottavansa elokuvalle jatko-osan, ja lisäksi suunnitteilla on myös muun muassa televisiosarja. Jatko-osa ilmestyi 4. kesäkuuta 2014.


title: Näin koulutat lohikäärmeesi

text: Hikotus asuu Öystilän (engl. Berk) saarella viikinkikylässä, jota vaivaavat alinomaa lampaita ryöväävät lohikäärmeet. Kylän soturit ovat erikoistuneet lohikäärmeiden surmaamiseen, mutta Hikotuksen isä, heimopäällikkö Aimo Mahtimurikka, ei usko pienen ja hintelän poikansa mahdollisuuksiin lohikäärmeensurmaajana. Erään taistelun aikana Hikotus onnistuu ampumaan alas yhden lohikäärmeen, vieläpä harvinaisen ja suuresti pelätyn ”yön raivon”, itse kehittämänsä kanuunan avulla. Myöhemmin samana päivänä hän lähtee maastoon etsimään pudonnutta saalistaan. Lopulta hän löytääkin lohikäärmeen, joka on takertunut hänen ampumaansa verkkoon. Hikotus on jo aikeissa viiltää lohikäärmeen vatsan auki veitsellään, mutta huomattuaan lohikäärmeen pelokkaan katseen ei henno tappaa sitä. Sen sijaan Hikotus leikkaa köydet poikki ja lohikäärme pakenee.


title: Näin koulutat lohikäärmeesi

text: Hikotuksen isä antaa poikansa viimein liittyä muiden kylän nuorten joukkoon harjoittelemaan lohikäärmeitä vastaan taistelemista. Pian hän lähtee viikinkiryhmän kanssa etsimään lohikäärmeiden pesää, jonka tuhoamisen uskoo olevan keino niiden lopulliseen karkottamiseen. Koulutuksessa Hikotukselle kerrotaan, että lohikäärmeet pyrkivät aina tappamaan vastustajansa, mikä saa hänet ihmettelemään miksei hänen kohtaamansa lohikäärme surmannutkaan häntä. Niinpä hän palaa metsään ja löytää lohikäärmeen kanjonista, jonne se on jäänyt vangiksi menetettyään pudotessaan osan lentämisen kannalta välttämättömästä pyrstöstään. Ajan myötä Hikotuksen onnistuu kesyttää lohikäärme, jonka hän nimeää Hampaattomaksi (engl. Toothless), koska lohikäärmellä on sisäänvedettävät hampaat. Hän myös rakentaa sille satulan ja keinotekoisen pyrstösiivekkeen, jonka avulla lentäminen on taas mahdollista. Hampaatonta kesyttäessään Hikotus oppii lohikäärmeistä paljon sellaista, mitä Öystilässä ei tiedetä. Tietojensa avulla hän voi yhtäkkiä loistaa harjoitustunneilla kaikkien suureksi hämmästykseksi.


title: Näin koulutat lohikäärmeesi

text: Aimo ja selviytyneet viikingit palaavat epäonnistuneen etsintäretken jälkeen ja Aimo kuulee Hikotuksen menestyksestä, jolle myöhemmin hehkuttaa ylpeyttään. Pian vastentahtoisella Hikotuksella on edessään valmistumisriitti: lohikäärmeen surmaaminen. Sitä ennen Astrid, Hikotuksen epäluuloinen ikätoveri, seuraa häntä Hampaattoman luo. Siellä Hikotus jää kiinni ja Astrid on jo juoksemassa kylään kertomaan Hikotuksen lemmikkilohikäärmeestä, kun Hikotus ja Hampaaton nappaavat hänet ja Hikotus pyytää tätä mukaan kanssaan lennolle vakuuttaakseen hänet lohikäärmeiden todellisesta luonteesta. Hampaaton alkaa kuitenkin lennellä ympäriinsä villisti. Hädissään Astrid pyytää anteeksi Hikotukselta ja pyytää tätä viemään hänet maahan. Kuultuaan tämän Hampaaton alkaa lennellä rauhallisesti ja tyynesti, jolloin Astrid tajuaa olleensa väärässä. Kesken lennon he kuitenkin joutuvat keskelle suurta lohikäärmeparvea, joka lentää niiden keskellä merta sijaitsevalle pesäsaarelle. Siellä Hikotus ja Astrid näkevät pesää hallitsevan jättimäisen lohikäärmeen, jota muut ruokkivat. Jättilohikäärme on syy muiden lohikäärmeiden käytökseen.


title: Näin koulutat lohikäärmeesi

text: Hikotus ja Astrid tajuavat, että lohikäärmeet ovat orjia, jotka varastavat viikinkien kylistä lampaita, koska niiden täytyy tyydyttää valtavan lohikäärmeen pohjatonta ruokahalua tai joutuvat itse syödyksi kuten kävi yhdelle sen tuotua liian pienen kalan. Hikotuksen suuri lohikäärmeensurmaamispäivä saapuu, mutta Hikotus ei halua tappaa lohikäärmettä. Hikotus yrittää näyttää muille viikingeille pystyvänsä koskemaan turvallisesti häntä uhkaavaan Liskojen yöhön. Homma menee kuitenkin pieleen ja lohikäärme miltei kärventää Hikotuksen elävältä. Silloin kuitenkin paikalle saapuu Hampaaton, joka pelastaa Hikotuksen. Viikingit ottavat Hampaattoman kiinni ja päättävät käyttää tätä oppaana, jotta löytävät lohikäärmeiden pesälle.


title: Näin koulutat lohikäärmeesi

text: Hikotus on surullinen menetettyään ystävänsä ja hänen isänsä ei tunnusta häntä enää pojakseen. Viikingit saapuvat lohikäärmeiden pesälle, mutta suututtavat jättilohikäärmeen, joka hyökkää viikinkien kimppuun. Juuri kun tilanne on pahimmillaan, Hikotus ja Astrid ystävineen saapuvat paikalle taisteluharjoituksissa käytetyillä lohikäärmeillä lentäen. Hikotus yrittää pelastaa Hampaattoman, joka tulipalon keskellä uppoaa kylmään mereen, kun jättilohikäärmeen jalka lähes osui heihin, mutta on vähällä itsekin hukkua. Aimo kuitenkin sukeltaa veteen ja pelastaa Hikotuksen sekä Hampaattoman, kertoen pojalleen olevansa pahoillaan kaikesta. Hikotus ja Hampaaton houkuttelevat jättilohikäärmeen peräänsä korkealle pilvien sekaan ja pommittavat tätä odottaen otollista hetkeä iskeä.


title: Näin koulutat lohikäärmeesi

text: Kun jättimäinen lisko hyökkää ja alkaa jahdata Hampaatonta, se avaa valtavan kitansa jonne Hampaaton ampuu tulipallon. Lohikäärmeen koko vatsa räjähtää aiheuttaen valtavan pamahduksen. Hampaattoman tekosiiveke kuitenkin irtoaa ja se menettää lentotasapainonsa samalla kun he törmäävät jättilohikäärmeen nuijamaiseen häntään. Hikotus putoaa Hampaattoman selästä kohti räjähdyksen lieskoja, mutta Hampaaton säntää tämän perään ja pelastaa Hikotuksen.


title: Näin koulutat lohikäärmeesi

text: Kaikki on hyvin ja viikingit uskovat vihdoin lohikäärmeiden olevan kilttejä. Niin lohikäärmeet saavat asua viikinkien kylässä yhtenä suurena parvena. Elokuva päättyy kun onnettomuudessa jalkansa menettänyt Hikotus lentää Hampaattomalla korkealle taivaalle ja katoaa pilvien taakse.


title: Päiväperho

text: Päiväperho ("Belle de jour") on Luis Buñuelin ohjaama ranskalais-italialainen draamaelokuva vuodelta 1967. Catherine Deneuve näyttelee pitkästynyttä kotirouvaa, joka ryhtyy työskentelemään bordellissa. Buñuel jättää kuitenkin epäselväksi, mitkä tapahtumista ovat todellisia ja mitkä vain päähenkilön mielikuvitusta. Elokuvassa on jopa kaksi loppua, ja katsojan arvioitavaksi jää, kumpi niistä on ”totta”.


title: Päiväperho

text: Elokuva perustuu Joseph Kesselin romaaniin "Päiväperho".


title: Päiväperho

text: "Päiväperho" sai Venetsian elokuvajuhlilla 1967 Kultaisen leijonan.


title: Päiväperho

text: Kriitikko Matti Rämön mukaan elokuva on jatkuvasti kiehtova Deneuven arvoituksellisuuden vuoksi.


title: Päiväperho

text: "The New York Timesin" kriitikot valitsivat "Päiväperhon" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Anni Levander

text: Anni Levander os. "Canth" (13. lokakuuta 1866 Jyväskylä – 11. lokakuuta 1911 Ahvenanmeri) oli suomalainen näytelmäkirjallisuuden suomentaja.


title: Anni Levander

text: Anni Levanderin vanhemmat olivat lehtori Johan Ferdinand Canth ja kirjailija Minna Canth. Hän kävi Kuopion suomalaisen tyttökoulun ja Helsingin suomalaisen jatko-opiston. Anni Levander suomensi erityisesti näytelmiä teattereita varten ja hän hoiti myös äitinsä Minna Canthin Helsinkiin perustamaa sivuliikettä.


title: Anni Levander

text: Anni Levander oli naimisissa vuodesta 1887 lääkäri Gustaf Väinö Levanderin kanssa joka toimi Karttulan piirilääkärinä. Heillä oli kolme lasta Yrjö, Kerttu ja Toini.


title: Paul Werner Lybeck

text: Paul Werner Lybeck (25. joulukuuta 1861 Uusikaarlepyy – 12. heinäkuuta 1911 Helsinki) oli suomenruotsalainen lakimies ja kirjailija.


title: Paul Werner Lybeck

text: Paul Werner Lybeck oli kirjailija Mikael Lybeckin vanhempi veli ja hän toimi oikeusneuvosmiehenä Helsingissä. Lybeck aloitti kirjoittamisen vasta viimeisinä elinvuosinaan kun vakava sydänsairaus pakotti hänet palaamaan kotikaupunkiinsa. Lybeckin Uudenkaarlepyyn historiaan liittyvä kertomuskokoelma "Den siste majgrefven och andra österbottningar" julkaistiin hänen kuolemansa jälkeen.


title: Paul Werner Lybeck

text: Svenska litteratursällskapet i Finland jakaa vuosittain Paul Werner Lybeckin palkinnon.


title: Mykola Azarov

text: Mykola Janovytš Azarov syntyjään Nikolai Pahlo (, s. 17. joulukuuta 1947 Kaluga, Venäjän SFNT, Neuvostoliitto) on ukrainalainen Alueiden puolueen poliitikko. Hän oli Ukrainan pääministeri maaliskuusta 2010 tammikuuhun 2014, jolloin presidentti erotti hänet itsenäisen Ukrainan väkivaltaisimpien mielenosoituksien myötä. Azarov on aiemmin toiminut Ukrainan talousministerinä ja varapääministerinä.


title: Mykola Azarov

text: Mykola Azarovin isä oli puoliksi virolainen ja sukunimeltään Pahlo. Avioituessaan Azarov otti itselleen vaimonsa sukunimen.


title: Stranded (albumi)

text:
Stranded on brittiläisen Roxy Music -yhtyeen kolmas studioalbumi vuodelta 1973.
Ennen levyn julkaisua yhtyeessä oli tapahtunut miehistönvaihdos, kun Brian Enon tilalle oli otettu Curved Air -yhtyeestä tuttu multi-instrumentalisti Eddie Jobson. Lisäksi yhtyeen johtohahmo Bryan Ferry oli tehnyt kriittisen vastaanoton saaneen sooloalbumin "These Foolish Things". "Stranded" oli kuitenkin kriitikoiden mielestä yllättäen hyvä levy, ja sitä ylistettiin jopa vuoden parhaaksi poplevyksi. "Strandedista" muodostui myös yhtyeen ensimmäinen Britannian listaykköseksi noussut albumi.


title: Stranded (albumi)

text: Albumilta julkaistu single ”Street Life” ylsi brittilistalla sijalle 9 joulukuussa 1973.


title: Stranded (albumi)

text: Brian Enon lähdön myötä yhtyeen musiikki oli "Strandedilla" edennyt lähemmäs valtavirtaa. Bryan Ferry otti ohjat käsiinä yhtyeen musiikillisena johtajana, eikä levy ollut yhtä kokeellinen kuin edellisalbumit. Syntetisaattorin sijaan levyllä kuullaan muun muassa pianoa ja raskaita kitaroita aiempaa enemmän. Musiikki on myös harkitumpaa.


title: Stranded (albumi)

text: Levyn julkaisi alun perin Island Records tunnuksella ILPS 9252 ja sen on tuottanut Chris Thomas E.G. Records -yhtiölle. Äänitys on tehty Lontoon AIR-studioilla syyskuussa 1973 ja äänitysinsinöörinä on toiminut John Punter.


title: Stranded (albumi)

text: Levykannen konsepti on Bryan Ferryn käsialaa ja sen suunnittelija on Nicolas de Ville ja valokuvaaja Karl Stoeker. Taidetyön on tehnyt Bob Bowkett CCS:ssä. Alkuperäisen LP-levyn sisäkannessa on yhtyeen jäsenten valokuvat basisti Johnny Gustafsonia lukuun ottamatta.


title: Stranded (albumi)

text:
Kansikuvatytön meikkitaiteilijana on toiminut Pierre Laroche, Roxy Musicin kampaajana
Smile sekä muotisuunnittelijana Anthony Price. Levykannessa mainitaan vielä roudarit Bailey, Jennings, Hart, Olliff ja Spurek sekä hovimestari Christian Wainwright.


title: Stranded (albumi)

text:
A-puoli
B-puoli


title: A. F. Hassel

text: Antti Fredrik Hassel (11. joulukuuta 1855 Ilomantsi – 27. helmikuuta 1911 Jyväskylä) oli suomalainen tietokirjailija ja kirjallisuuden suomentaja.


title: A. F. Hassel

text: Hasselin vanhemmat olivat räätäli Mikko Hassell ja Cecilia Ikonen. Hän pääsi ylioppilaaksi Jyväskylän lyseosta 1877 ja valmistui filosofian kandidaatiksi Helsingin yliopistosta 1882. Hassel toimi Jyväskylän lyseon venäjän kielen kollegana vuodesta 1886. Hänet asetettiin virasta lakkautuspalkalle 1907.


title: Israelin koripallon liigacup

text: Israelin koripallon liigacup on vuodesta 2006 alkaen järjestetty koripallon kaudenalusturnaus Israelissa. Turnaukseen saavat osallistua edellisen kauden kahdeksan parasta joukkuetta Israelin liigasta. Turnausta on pelattu sen historian aikana myös erilaisten sponsorinimien alla, kuten vuosina 2006–2009 Winner Cupina.


title: Israelin koripallon liigacup

text: Turnaus pelataan pudotuspelisysteemillä, ja joukkueet jaetaan edellisen kauden liigasijoituksen mukaan. Eniten mestaruuksia on saavuttanut Maccabi Tel Aviv, jolla on kuusi mestaruutta.


title: Stranded

text: Stranded voi viitata muun muassa seuraaviin asioihin:


title: Hugo von Becker

text: Carl Hugo von Becker (2. huhtikuuta 1834 Helsinki – 1. joulukuuta 1911 München, Saksa) oli suomalainen opettaja ja ruotsiksi kirjoittanut lastenkirjailija, runoilija ja kääntäjä.


title: Hugo von Becker

text: Von Beckerin vanhemmat olivat suomen kielen tutkija, Turun Viikko-Sanomien perustaja Reinhold von Becker ja Carolina Idestam. Hänen veljiään olivat Helsingin yliopiston farmakologian sekä silmätautiopin professori Frans Josef von Becker (1823–1890) ja tuomari, taidemaalari Adolf von Becker.


title: Hugo von Becker

text: Von Becker kävi Helsingin yksityislyseota ja pääsi ylioppilaaksi 1851. Hän opiskeli Kööpenhaminan, Münchenin ja Pariisin yliopistoissa 1857–1861 sekä Alnarpin maanviljelysopistossa Ruotsissa 1862–1863 valmistuen agronomiksi. Von Becker toimi Blomqvistin tyttökoulun opettajana Helsingissä 1865–1867, Helsingin normaalikoulun opettajana 1870–1872 sekä samalla Helsingin yksityislyseon opettajana 1870–1874 ja 1878–1889. Hän muutti pysyvästi ulkomaille 1893.


title: Amur (täsmennyssivu)

text: Amur tai Amuri voi tarkoittaa seuraavaa:


title: Kleonai

text: Kleonai (, ) oli antiikin aikainen kaupunki ja kaupunkivaltio ("polis") Argoliin maakunnassa Kreikassa. Se sijaitsi Korintin ja Nemean pyhäkköalueen välillä. Kaupungin arkeologinen alue sijaitsee nykyisessä Neméan kunnassa noin kaksi kilometriä itään kylästä nimeltä "Archaíes Kleonés" (”Antiikin Kleonai”), jonka väkiluku on 633 (vuonna 2011).


title: Kleonai

text: Kleonai sijaitsi Argoksesta Korinttiin johtaneen tien varrella, noin 120 stadioninmitan eli noin 21 kilometrin päässä ensin mainitusta ja noin 80 stadioninmitan eli noin 14 kilometrin päässä jälkimmäisestä. Kaupunki sijaitsi pienellä tasangolla, ja sen vierestä virtasi Langeia-joki, joka laski Korintinlahteen Lekhaionin länsipuolella. Kaupunkivaltion alue oli suhteellisen pieni. Kleonai luettiin varsinkin myöhemmän antiikin aikana osaksi Argolista, mutta se ei ollut Argoksen kaupunkivaltion aluetta eli Argeiaa.


title: Kleonai

text: Kreikkalaisessa mytologiassa Kleonai sai nimensä joko Kleoneesta, joka oli Pelopsin poika, tai Kleonesta, joka oli Asopos-joenjumalan tytär. Myytin mukaan Herakles surmasi Aktorin ja Molionen pojat Eurytoksen ja Kteatoksen Kleonain lähellä. Doorilaisvalloituksen jälkeen kaupunki joutui Temenokselle ja Argoksen alaisuuteen tai ainakin liittolaiseksi. Kaupungin alkuperäisten asukkaiden sanotaan perustaneen Vähässä-Aasiassa sijainneen Klazomenain siirtokunnakseen yhdessä läheisen Fleiuksen kaupungin asukkaiden kanssa.


title: Kleonai

text: Myös historiallisella ajalla Kleonain tiedetään olleen Argoksen liittolainen. 400-luvun eaa. alkupuolen persialaissotien jälkeen kleonailaiset auttoivat Argosta alistamaan Mykenen ja taistelivat kaupungin rinnalla myös peloponnesolaissodassa Mantineian taistelussa vuonna 418 eaa. Muutoin Kleonain historiasta tiedetään vain vähän. Kleonai tunnettiin ennen kaikkea siitä, että Nemean pyhäkköalue oli kaupungin alaisuudessa, ja se järjesti pitkään alueella pidetyt Nemean kisat, jotka tunnettiin tämän vuoksi joskus myös Kleonain kisoina. Lopulta kisat kuitenkin siirrettiin Argokseen.


title: Kleonai

text: Kleonain akropolis eli yläkaupunki sijaitsi kukkulalla, ja alakaupunki oli rakennettu sen rinteille. Kaupunki oli ympäröity muureilla. Kaupungin lähellä sijaitsi Herakleelle omistettu pyhäkkö, joka liittyi edellä mainittuun myyttiin, ja jonka rauniot on löydetty (). Lisäksi kaupungista on säilynyt akropolis-kukkulan terassimuurien sekä erinäisten rakennusten ja katujen jäänteitä.


title: Mika Keränen

text: Mika Keränen (s. 24. marraskuuta 1973 Helsinki) on suomalainen kirjailija, joka on kirjoittanut lastenkirjoja viroksi ja suomeksi.


title: Mika Keränen

text: Keränen kirjoitti ylioppilaaksi Kiteen lukiosta. Hän on opiskellut Ilomantsissa ja Tartossa puutarha-alaa, mutta valmistui Tarton yliopistosta pääaineena viron kieli. Keränen on asunut Tartossa vuodesta 2006. Hän työskentelee suomen kielen opettajana.


title: Mika Keränen

text: Keräsen kirja "Peidetud hõbedane aardelaegas" (suom. "Hopeinen aarrearkku", 2010) valittiin maaliskuussa 2010 Virossa edellisvuoden parhaaksi lastenkirjaksi, ja se sai Viron kulttuurirahaston kirjallisuuspalkinnon.


title: Hätä ei lue lakia

text: Hätä ei lue lakia ("Bringing Up Baby") on Howard Hawksin ohjaama yhdysvaltalainen screwballkomedian klassikko vuodelta 1938. Sen pääosissa ovat Katharine Hepburn ja Cary Grant. Sitä pidetään Howard Hawksin parhaimpana komediaelokuvana.


title: Hätä ei lue lakia

text: Elokuvassa rikas perijätär (Hepburn) ja paleontologi (Grant) etsivät museosta kadonnutta dinosauruksen luuta. Juoni on kuitenkin toissijaista, sillä "Hätä ei lue lakia" on sarja toinen toistaan huvittavimpia kommelluksia ja väärinkäsityksiä.


title: Hätä ei lue lakia

text: Ensi-iltansa aikana "Hätä ei lue lakia" ei menestynyt hyvin – kritiikki oli penseää eikä yleisö pitänyt siitä. Siitä on kuitenkin vuosikymmenien kuluessa kehkeytynyt suosittu komediaelokuvan klassikko.


title: Hätä ei lue lakia

text: Elokuva valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. American Film Instituten sadan parhaan amerikkalaiskomedian listalla vuonna 2000 "Hätä ei lue lakia" nousi sijalle 14. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen 17. parhaaksi komediaksi.


title: Valtaus

text: Valtaus eli okkupaatio tarkoittaa useaa eri oikeudellista toimenpidettä


title: Valtaus (esineoikeus)

text: Valtaus tarkoittaa omistajattoman esineen haltuunottoa sillä tarkoituksella, että se tulisi valtaajan omistamaksi. Se on vanhin omistusoikeuden saantomuoto. Suomessa tulee nykyisin kyseeseen ainoastaan irtaimen esineen valtaus. Sen edellytyksenä on, ettei esine ole toisen omistuksessa. Esine on joko hylätty tai se ei ole koskaan ollut kenenkään omistuksessa. Valtauksen lähikäsite on löytö. Siinä omistusoikeuden saanto perustuu toisen omistaman esineen löytämiseen ja haltuunottoon.


title: Valtaus (esineoikeus)

text: Entisajan suomalaisessa talonpoikaiskylässä sarkajaon ulkopuolisten alueiden nautinta perustui valtauksella syntyneeseen hallintaan. Tällaisen alueen veroluku perustui yleensä alueen tuottoon.


title: Pyrografia

text: Pyrografia eli polttopiirustus on menetelmä jolla tehdään kuvioita kuumennetun työkalun avulla. Polttopiirustusta on käytetty muun muassa puun, nahan tai sametin kuviointiin. Se on ollut kansantaiteessa käytetty menetelmä.


title: Pyrografia

text: Pyrografialla on pitkä perinne monissa kulttuureissa. Alkuun polttopiirtämisessä käytettiin tulessa kuumennettua rautaa puun hiiltämiseen. Sen jälkeen polttopiirustusta on tehty muun muassa polttamalla ontolla platinakynällä, jonka läpi painetaan kautsupallolla bentsiinihöyryä, tai sähkövirran kuumentamalla poltinoralla. Nykyisin käytetään sähköllä toimivia laitteita, kuten vastuslankakynää tai kaasuliekkijuotinta, joissa on lämmönsäätö.


title: Pyrografia

text: Polttopiirustusta käytetään pääasiassa koriste-esineiden kuten puurasioiden koristelussa ja huonekalujen täytepinnoissa.


title: Valtaus (kansainvälinen oikeus)

text: Valtaus tarkoittaa kansainvälisessä oikeudessa joko toiseen valtioon kuuluvan alueen haltuunottoa väkivallan tai uhkauksen avulla tai mihinkään valtioon kuulumattoman isännättömän alueen haltuunottoa valtaajavaltion hallintaan. Jotta valtaus olisi pätevä, sen on oltava pysyvän valtiovallan käyttämiseen johtava toimi, joka käsittää maa-, meri- ja ilma-alueen valtauksen.


title: Valtaus (kansainvälinen oikeus)

text: Valtauksen lähikäsitteitä ovat miehitys ja interventio.


title: Max Steiner

text: Maximilian Raoul Walter ”Max” Steiner (10. toukokuuta 1888 Wien, Itävalta – 28. joulukuuta 1971 Hollywood, Kalifornia, Yhdysvallat) oli itävaltalaissyntyinen elokuvasäveltäjä.


title: Max Steiner

text: Steiner muutti Britanniaan vuonna 1905 ja sieltä Yhdysvaltoihin ensimmäisen maailmansodan alkaessa. Hän työskenteli Broadwaylla ja siirtyi Hollywoodiin RKO:n palvelukseen 1929. Siellä ollessaan hän kehitti teorian, jonka mukaan elokuvamusiikin ei tule olla pelkästään taustamusiikkia, vaan sen tulee toimia osana elokuvan draamaa. Steinerin arvostelijat vertasivat hänen sävellyksiään animaatiofilmien musiikkiin, mutta ohjaajat ja tuottajat näkivät Steinerin sävellysten parantavan elokuvien tasoa.


title: Max Steiner

text: RKO:lla Steiner ehti säveltää musiikin 111 elokuvaan, missä vaiheessa David O. Selznick palkkasi hänet "Tuulen viemää" -elokuvan säveltäjäksi. Samoihin aikoihin Steiner alkoi tehdä sävellyksiä Warner Brosille. Elokuvamusiikin ohella hän sävelsi myös Warnerin logon yhteydessä kuultavan tunnusfanfaarin.


title: Max Steiner

text: Steiner oli Oscar-ehdokkaana kaikkiaan 25 kertaa ja sai palkinnon kolmesti. Palkinnot hän sai elokuvista "Ilmiantaja" (1935), "Uusien tähtien alla" (1942) ja "Kunnes palaat" (1944). Steiner on saanut tähden Hollywood Walk of Famelle.


title: Valtaus (talousoikeus)

text: Valtaus on kaivostoimintaan varatun alueen haltuunotto viranomaisen luvalla.


title: Valtaus (talousoikeus)

text: Kaivoslain (503/1965) perusteella voidaan onnistuneen etsintätyön jälkeen hakea valtausoikeutta tai tehdä varaus sen hakemiseksi. Varausilmoitus on voimassa korkeintaan vuoden. Hakijana voi olla suomalainen tai ulkomaalainen luonnollinen henkilö tai oikeushenkilö. Valtausoikeutta haetaan työ- ja elinkeinoministeriöltä ja se myönnetään valtauskirjalla.


title: Valtaus (talousoikeus)

text: Valtausalueen tulee olla yhtenäinen alue, joka saa olla enintään yhden neliökilometrin suuruinen (varattavan alueen suuruus saa olla enintään yhdeksän neliökilometriä). Valtauksen yhteydessä alueella saa suorittaa tarpeellisia louhinta-, kairaus-, rikastus- ja vastaavia töitä sekä rakentaa tilapäisiä rakennuksia. Valtauksen ajalta on maksettava vuosittainen valtauskorvaus ja maanomistajien vaatimat korvaukset. Valtaaja voi luopua valtausoikeudestaan tai siirtää valtauskirjan toiselle tai valtausoikeus voidaan julistaa menetetyksi, jos valtausmaksu on suorittamatta. Kaivostoiminnan harjoittamiseksi on haettava kaivosoikeutta viiden vuoden kuluessa valtauskirjan myöntämisestä.


title: Musa (aikakauslehti)

text: Musa oli suomalainen rockmusiikkilehti, joka ilmestyi vuosina 1972–1978 alun perin kerran kuussa. Lehden näytenumero ilmestyi syksyllä 1971 ja ensimmäinen varsinainen numero vuoden 1972 heinäkuussa. Musaa kustansi Pirkkalassa toiminut Graafinen Kustannus Oy. Lehti oli A4-kokoa, sen sivumäärä vaihteli ja neliväripainatusta käytettiin vain kansissa. Toimitus kirjoitti, latoi ja taittoi lehden pääsääntöisesti itse IBM Selectric -pallokirjoituskoneella. Graafisen Kustannuksen mentyä konkurssiin lehden julkaisemista jatkoivat helsinkiläinen Musa Kustannus Oy ja Markku Pohjankyrö.


title: Musa (aikakauslehti)

text: Ensimmäisenä päätoimittajana 1972–1975 toimi Waldemar Wallenius ja vuodesta 1975 vuoteen 1978 Erkki Lehtiranta. Toimitussihteerinä alkuaikoina oli Pekka Markkula, jonka tehtävät siirtyivät Markku Pohjankyrölle. Laajempien artikkelien lisäksi lehti sisälsi muun muassa rock-musiikkialan ajankohtaisuutisia, "rock-herjoja" sekä single- ja LP-levyarvosteluja. Musan ideologia oli tarjota ensimmäisenä rocklehtenä suomalaisille musiikillisesti syvällisempää journalismia Suosikin ja Help!-lehden vastapainoksi, jotka keskittyivät lähinnä pop-maailman pintailmiöihin.


title: Musa (aikakauslehti)

text:
Osa lehden henkilökunnasta riitautui kustantajan kanssa, erosi toimituksesta ja perusti vuonna 1975 edelleen ilmestyvän Soundi-lehden. Musa-lehti jatkoi toimintaansa Musa kustannus Oy:n julkaisemana vuoteen 1978. Musa hankki 1976 oikeudet julkaista suomeksi Rolling Stone- ja Crawdaddy-lehtien juttuja. Lehti painottui rockin ohella entistä laajemmin reggae-musiikkiin, jazziin ja bluesiin.
Toisaalta nimimerkki "Tex Ritterin Hevonen" kirjoitti artikkeleita ja arvioita 1970-luvulla Suomessa harvinaisesta country-musiikista.
Katso-lehden filmikriitikko Markku Tuuli alkoi tehdä elokuva-arvosteluja myös Musaan. Myös kirjaesittelypalsta tuli lehteen.


title: Musa (aikakauslehti)

text: Musassa oli vähitellen yhä enemmän muusikoille tarkoitettua aineistoa soittimista ja musiikkilaitteista sekä muista musiikkiin liittyvistä oheisilmiöistä. Musan uusi toimitus oli pitkälle muusikkopohjaista, mikä näkyi bluesin ja progressiivisen rockin painottumisena artikkeleissa. Kun punkrock ja edelleen uusi aalto valtasivat yhä enemmän sijaa musiikkimarkkinoilla alkoi Musan toimitus turhautua ja tuntea itsensä liian vanhaksi sopeutuakseen uuteen ilmapiiriin. Lehti lakkautettiin 1978, koska myös lukijakunnan mielenkiinto oli kääntynyt uusia tuulia kohden eikä sopivaa avustajakuntaa ollut helppo löytää.


title: Tero Latvala

text: Tero Latvala on suomalainen viulisti, jonka opettajina ovat toimineet Leena Siukonen-Penttilä, Ari Angervo ja Tuomas Haapanen. Hän on työskennellyt Suomen Kansallisoopperassa, Tapiola Sinfoniettassa, Lappeenrannan kaupunginorkesterissa ja Suomalainen Kamariorkesteri -yhtyeessä. Hän on konsertoinut pianisti Timo Koskisen säestyksellä. Latvala sai Espoon kaupungin taidepalkinnon tammikuussa 2002.


title: Lee Garmes

text: Lee Garmes (27. toukokuuta 1898 Peoria, Illinois – 31. elokuuta 1978) oli yhdysvaltalainen elokuvaaja. Hän sai Oscar-palkinnon vuoden 1932 elokuvasta "Shanghain pikajuna". Garmesin muita elokuvia ovat muun muassa "Arpinaama" (1932) ja "Tontut toverukset lännessä" (1950).


title: Hankasalmen kirjasto

text: Hankasalmen kunnankirjasto on Hankasalmella toimiva itsenäinen, yleinen kirjasto. Hankasalmen kirjastoverkkoon kuuluu pääkirjasto, Aseman ja Niemisjärven lähikirjastot sekä kirjastoauto Lainakka. Kirjastoista voi lainata monipuolisesti erilaista aineistoa: kirjoja, lehtiä, musiikkia, nuotteja, elokuvia jne. Kaikissa kirjastopisteissä on asiakkaiden käyttöön tarkoitettuja internet-päätteitä verkossa asiointia varten. Hankasalmen kirjaston kokoelman suuruus on noin 76 000 kappaletta, joista noin 70 000 kappaletta on kirja-aineistoa.


title: Hankasalmen kirjasto

text: Hankasalmella on ollut kirjastotoimintaa vuodesta 1864 lähtien. Hankasalmen lainakirjasto perustettiin kappalainen Johan Fredrik Nilónin aloitteesta pitäjänkokouksessa. Nilónin lahjoittaman pääoman turvin hankittiin ensimmäinen kirjaston kokoelma: 75 nidettä. Hankasalmen pappilassa sijainneen kirjaston kokoelmaan kuului enimmäkseen hengellistä kirjallisuutta, kuten Martti Lutherin kirjoittamia tai hänestä kertovia kirjoja, mutta myös historiaa ja lääketiedettä käsitteleviä kirjoja.1800- ja 1900-lukujen vaihteessa Hankasalmella toimi myös muutamia yhdistysten ylläpitämiä kirjastoja.


title: Hankasalmen kirjasto

text: Kirjaston käyttö oli sen alkutaipaleella melko vähäistä, ja inflaation sekä huonon rahoitustilanteen takia toiminta hiipui hiljalleen. Vuonna 1929 voimaan tulleen kansankirjastolain myötä kirjastotoimintaa ryhdyttiin kuitenkin elvyttämään, ja vuonna 1946 perustettiin kuntaan Hankasalmen kantakirjasto.